open-index/open-wikipedia-markdown huggingface dataset:
白馬非馬

**白馬非馬**，一名**白馬論**，名家公孫龍之詭論也。
## 史
公孫龍者，名家徒也。蓋以正名為重，造「白馬非馬」之辯，與他人論之，若孔穿。據公孫龍所載，以「白馬」為非名：聿「兼名」。
## 原本

「馬者，所以名形也；白者，所以名色也。名形者非名色也。故曰：白馬非馬。」

「求馬，黄黑馬皆可致。求白馬，黄黑馬不可致。……故黄黑馬一也，而可以應有馬，而不可以應有白馬，是白馬之非馬審矣。」

「馬者，無去取於色，故黄黑皆所以應。白馬者有去取於色，黄黑馬皆所以色去，故惟白馬獨可以應耳。無去者，非有去也。故曰：白馬非馬。」

「馬故有色，故有白馬。使馬無色，由馬如己耳。安取白馬？故白者，非馬也。白馬者，馬與白也，白與馬也。故曰：白馬非馬也。」
 

## 解
「甲者，乙也」實有二義：或謂「甲同於乙」，或謂「甲屬於乙」。是以「甲者非乙」亦有二義也；或謂「甲不同於乙」，或謂「甲非屬乙」。右論之詐也。
## [[南華經|莊子]]之論
莊子嘲白馬論，曰：

以指喻指之非指，不若以非指喻指之非指也；以馬喻馬之非馬，不若以非馬喻馬之非馬也。天地一指也，萬物一馬也。可乎可，不可乎不可。道行之而成，物謂之而然。惡乎然？然於然。惡乎不然？不然於不然。物固有所然，物固有所可。无物不然，无物不可。故爲是舉莛與楹，厲與西施，恢恑憰怪，道通爲一。其分也，成也；其成也，毀也。凡物无成與毀，復通爲一。唯達者知通爲一，爲是不用而寓諸庸。庸也者，用也；用也者，通也；通也者，得也。適得而幾矣，因是已。已而不知其然，謂之道。勞神明爲一而不知其同也，謂之朝三。何謂朝三？曰：狙公賦芧，曰：「朝三而暮四。」衆狙皆怒。曰：「然則朝四而暮三。」衆狙皆悅。名實未虧而喜怒爲用，亦因是也。是以聖人和之以是非而休乎天均，是之謂兩行。


## [[孟子 (書)|孟子]]之論
孟子與告子論，曰：

告子曰：「食、色，性也。仁，內也，非外也。義，外也，非內也。」

孟子曰：「何以謂仁內義外也？」

曰：「彼長而我長之，非有長於我也。猶彼白而我白之，從其白於外也。故謂之外也。」

曰：「異。於白馬之白也，無以異於白人之白也。不識長馬之長也，無以異於長人之長歟？且謂長者義乎？長之者義乎？」

曰：「吾弟則愛之，秦人之弟則不愛也，是以我為悅者也，故謂之內。長楚人之長，亦長吾之長，是以長為悅者也，故謂之外也。」

曰：「嗜秦人之炙，無以異於嗜吾炙。夫物則亦有然者也。然則嗜炙亦有外歟？」 


## 據
黃忠

**漢剛侯征西將軍黃忠**字漢升，南陽人也。

荊州牧劉表以為中郎將，與表從子磐共守長沙攸縣。及曹操克荊州，假行裨將軍，仍就故任，統屬長沙守韓玄。

劉備南定諸郡，忠遂委質，隨從入蜀。自葭萌受任，還攻劉璋，備使忠及卓膺勒兵向璋。備徑至關中，質諸將并士卒妻子，引兵與忠、膺等進到涪，據其城。忠常先登陷陣，勇毅冠三軍。益州既定，拜討虜將軍。

建安二十四年，於漢中定軍山擊夏侯淵。淵眾甚精，忠推鋒必進，勸率士卒，金鼓振天，歡聲動谷，一戰斬淵，淵軍大敗，遷征西將軍。是歲，備為漢中王，欲用忠為後將軍，諸葛亮語備曰：「忠之名望，素非關、馬之倫也。而今便令同列。馬、張在近，親見其功，尚可喻指；關遙聞之，恐必不悅，得無不可乎！」備曰：「吾自當解之。」遂與羽等齊位，賜爵關內侯。

建安二十五年卒，追諡剛侯。

## 時人贊評

楊戲贊曰：將軍敦壯，摧峰登難，立功立事，於時之幹。

陳壽評曰：黃忠、趙雲彊摯壯猛，並作爪牙，其灌、滕之徒歟？

## 子
*黃敘，無子裔絕

## 據
*《三國志‧蜀書‧關張馬黃趙傳》
白令海峽

**白令海峽**者，間於亞洲極東迭日湼夫角與美洲極西威爾斯王子角之海峽，寬八十五公里，水深卅至五十公尺。連楚科奇海（北冰洋部份）與白令海（太平洋部分）。其中有代奧米德群島（Diomede Islands）。而其名得於丹麥探險者維他斯·白令。於西元一七二八年，白令任於俄軍時越之，故名之也。

嘗欲建一越白令海峽之橋，以聯美國阿拉斯加與俄國西伯利亞，可謂國際和平大橋。亦有人欲建一越白令海峽之隧。然海峽側皆荒蕪之地，故成本難收，今此類建築者，猶未定案也。

冰河時期，白令海平面低，遂成陸。今人以為，美洲印第安人之始祖乃亞洲獵者，循獸群之跡，而至北美居矣。
首爾特別市

**首爾特別市**，略云**首爾**，舊稱**漢城**、**京城**，大韓民國之都也，位其西北，嘗舉國際足協世界盃。古稱慰禮城、南京、漢陽、漢城、京城。百濟、朝鮮亦嘗都之。今乃舉國政治、教育、經濟之重鎮。吳世勳代市長。 

## 政區

### 區
* 江南區 （강남구） 
* 江東區 （강동구） 
* 江北區 （강북구） 
* 江西區 （강서구） 
* 冠岳區 （관악구） 
* 廣津區 （광진구） 
* 九老區 （구로구） 
* 衿川區 （금천구） 
* 蘆原區 （노원구） 
* 道峰區 （도봉구） 
* 東大門區 （동대문구） 
* 銅雀區 （동작구） 
* 麻浦區 （마포구） 
* 西大門區 （서대문구） 
* 瑞草區 （서초구） 
* 城東區 （성동구） 
* 城北區 （성북구） 
* 松坡區 （송파구） 
* 陽川區 （양천구） 
* 永登浦區 （영등포구） 
* 龍山區 （용산구） 
* 恩平區 （은평구） 
* 鍾路區 （종로구） 
* 中區 （중구） 
* 中浪區 （중랑구）

## 參見
* 首爾地下鐵

## 人

## 外連
* 首爾特別市政府
綏靖天皇

**綏靖天皇**，和諡**神渟名川耳天皇**。神武天皇第三子也。母氏曰媛蹈鞴五十鈴媛命，事代主神大女也。風姿岐嶷，少有雄拔之氣。及壯，容貌魁偉，武藝過人，志向沈毅。逢庶兄手研耳命謀反，與太子神八井耳命同誅之。以其事，受太子之禪，及位登祚。有子一人，即安寧天皇。

## 即位前紀
至四十八歲，先帝崩。時天皇孝性純深，悲慕無已。特留心於喪葬之事。委事於其庶兄手研耳命。然手研耳命立操厝懷，本乖仁義，遂以諒闇之際，威福自由。苞藏禍心，圖害二弟。是年冬十一月，天皇與兄神八井耳命，陰知手研耳命之志而謀防之。乃使弓部稚彥、倭鍛部天津真浦、矢部等，辨備弓矢。時會手研耳命獨臥片丘大窖。天皇謂神八井耳命：「今適其時也！夫言貴密，事宜慎。我之陰謀，本無預者。今日之事，唯吾與爾自行之耳。吾當先開窖戶，爾其射之！」然神八井耳命手腳戰慄，不能放矢。天皇乃取其所持弓矢，射誅手研耳命。於是，神八井耳命懣然自服，讓於天皇曰：「吾是乃兄，而懦弱不能致果。今汝特挺神武，自誅元惡。宜哉乎！汝之光臨天位以承皇祖之業。吾當為汝輔之，奉典神祇者。」則神渟名川耳尊，是即多臣之祖也。

## 天皇御世
綏靖元年春，即天皇位。都葛城，是謂高丘宮。是年也，太歲庚辰。

二年春正月，立五十鈴依媛為皇后，【一書云，磯城縣主女川派媛；一書云，春日縣主大日諸女絲織媛也。】即天皇之姨也。后生安寧天皇。

四年夏四月，神八井耳命薨。即葬于畝傍山北。

二十五年春正月，壬午朔戊子，立皇子磯城津彥玉手看尊為皇太子。

三十三年夏五月，天皇不豫。

癸酉，崩。時年八十四。

## 讚評
綏靖，英斷果敢，負荷大業。與母兄八井耳命，協謀立誅罪魁。天位以正，尚武之稱，不亦宜乎。

## 另見
* 欠史八代

## 攷核
* 日本書紀　欠史八代紀 
* 日本國史略　欠史八代紀 
* 先代舊事本紀　天皇本紀
朝鮮太祖

**朝鮮太祖康獻王**李氏，諱**旦**，字**仲潔**，號**松軒**，本諱**成桂**，字**君晉**，元統三年生於高麗朔方道和寧府永興郡黑石里。高祖安社，本高麗宜州兵馬使，蒙哥汗四年附蒙古，明年為置斡東千戶所，授千戶兼達魯花赤。安社子行里，行里子孛顏帖木兒，帖木兒子塔思不花、兀魯思不花，世為千戶；成桂即兀魯思不花之子也。

元季，高麗恭愍王欲取雙城，遣使誘兀魯思不花，即降，授大中大夫、司僕卿，賜第一區。兀魯思不花復高麗名子春，官至榮祿大夫、判將作監事、朔方道萬戶兼兵馬使。

成桂生將門，便弓馬、善射御，力能格虎云。少以廕授東北面元帥知門下省事、守門下侍中。至正二十一年，萬戶朴儀叛，成桂自請出戰，將兵千五百，大破叛臣。後，紅巾來攻，成桂復退之，轉右侍中。元遼陽行省丞相納哈出入三撒、忽面之地，王以成桂為東北面兵馬使，數戰破之。元順帝奇皇后有憾於王，欲立德興君塔思帖木兒王高麗，發遼陽省兵入境。王命贊成事崔瑩節度諸軍，成桂力戰有功。成桂外弟三海陽達魯花赤金方卦子三善、三介誘女真入略咸、和等州，以此皆沒。成桂還軍破之，悉復之。三善、三介奔於女真，終不返。王拜成桂為密直副使，階奉翊大夫，賜端誠亮節翊戴功臣之號，又賜金帶，倚賴益重。

明興，明太祖遣使諭王，王入貢，遂以成桂為東北面元帥，數擊東寧府，以絕大元。久之，王以成桂知門下府事，李穡為政堂文學，問近臣曰：「文臣穡、武臣成桂同日入省，廷議以為如何？」蓋自多其得人也。

初，成桂父卒，迎庶母金氏至京第，事之甚謹，每進見，常跪於階下。王亦以成桂故寵待金氏子和，常令侍禁中，賜和令享母，且賜教坊音樂，以示褒寵。成桂榮君之賜，多給纏頭，又與和及庶母兄元桂常相共處，友愛益篤，悉焚其母賤案。

洪武十三年，成桂南南原剿倭，獲六百餘人。自是成桂聲威日高。

二十年，明致書令以故雙城總管府為鐵嶺衛，瑩乃上請王禑兵抗之，遂命成桂西伐明。既渡鴨綠，覺無可勝之機，乃還松京，流瑩廢王，改立王昌。旋廢，又立恭讓王，自是朝綱獨斷，有寄奴之跡。

洪武二十五年，左侍中裵克廉，並鄭道傳、趙浚等勸進，乃受王位，以**權知高麗國事**上書明請封，並求改國號，或以朝鮮、或以和寧。明太祖素知高麗事，曰：「爾恭愍王死，稱其有子，請立之，後來又說不是。又以王瑤為王孫正派，請立之，今又去了。再三差人來，大概要自作王。我不問，教他自作，自要撫綏百姓，相通來往。」乃許號朝鮮，立成桂以**權知朝鮮國事**。

成桂既立，乃尊四世祖為王，更名旦，二十七年遷都漢陽，即後世之首爾也。又營宮廟城郭，立《朝鮮經國典》，定朝儀制度。以前朝崇佛而國事廢，乃尊儒抑釋，收佛寺屬田。又禁奴婢，精農典，力勸農圖治。又以諸王子統兵。

三十一年，旦疾病，戊寅靖社起，五子芳遠殺鄭道傳、南訚及世子宜安大君，逼旦讓位予次子芳果，遷都開城。建文二年，庚辰靖社又起，四子芳幹與芳遠戰於京中，旦乃出奔咸興，還舊居，禮佛度日。芳遠即位，常遣使探問，旦輒彎弓而待之，前後相望之使未敢道達其情。時問安使無一得還，後人謂之「咸興差使」。王問誰可遣，莫有應之者。

暮年居昌德宮，永樂六年薨於廣延樓下別殿，壽七十二。大韓帝國立，追諡**太祖至仁啟運應天肇統廣勛永命聖文神武正義光德高皇帝**。唯旦終身未得明封，以知事行政而已。其尊先世為王，僭也。
## 家屬
*父 朝鮮桓祖 子春
**《大明會典》初誤以李仁任為其父，經宗系辯誣，得改為李子春。
*母 朝鮮懿惠崔王后
*妻 朝鮮神懿韓王后
**子 永安大君靖懿公 芳雨
**子 朝鮮定宗 芳果　後改曔
**子 益安大君安襄公 芳毅
**子 懷安大君良僖公 芳幹  
**子 朝鮮太宗 芳遠 
**女 慶慎公主
**女 慶善公主
*妻 朝鮮神德康王后
**子 撫安大君恭順公 芳蕃
**子 宜安大君昭悼公 芳碩
**女 慶順公主
*後宮
**女 宜寧翁主
**女 淑慎翁主
## 據
*《明史·外國傳一》
*《朝鮮太祖實錄·元年十一月廿七》
王平

**王平**字**子均**，漢巴西宕渠人也。本養外家何氏，後復姓王。隨杜濩、朴胡詣洛陽，假校尉，從曹操征漢中，因降劉備，拜牙門將、裨將軍。

建興六年，屬參軍馬謖先鋒。謖舍水上山，舉措煩擾，平連規諫謖，謖不能用，大敗於街亭。眾盡星散，惟平所領千人，鳴鼓自持，魏將張郃疑其伏兵，不往偪也。於是平徐徐收合諸營遺迸，率將士而還。丞相諸葛亮既誅馬謖及將軍張休、李盛，奪將軍黃襲等兵，平特見崇顯，加拜參軍，統五部兼當營事，進位討寇將軍，封亭侯。

九年，亮圍祁山，平別守南圍。魏大將軍司馬懿攻亮，張郃攻平，平堅守不動，郃不能克。　　　　　　

十二年，亮卒於武功，軍退還，魏延作亂，一戰而敗，平之功也。遷後典軍、安漢將軍，副車騎將軍吳懿住漢中，又領漢中太守。

十五年，進封安漢侯，代壹督漢中。

延熙元年，大將軍蔣琬住沔陽，平更為前護軍，署琬府事。

六年，琬還住涪，拜平前監軍、鎮北大將軍，統漢中。

七年春，魏大將軍曹爽率步騎十餘萬向漢川，前鋒已在駱谷。時漢中守兵不滿三萬，諸將大驚。或曰：「今力不足以拒敵，聽當固守漢、樂二城，遇賊令入，比爾間，涪軍足得救關。」平曰：「不然。漢中去涪垂千里。賊若得關，便為禍也。今宜先遣劉護軍、杜參軍據興勢，平為後拒；若賊分向黃金，平率千人下自臨之，比爾間，涪軍行至，此計之上也。」惟護軍劉敏與平意同，即便施行。涪諸軍及大將軍費禕自成都相繼而至，魏軍退還，如平本策。是時，鄧芝在東，馬忠在南，平在北境，咸著名跡。

十一年卒，有一子訓。

平生長戎旅，手不能書，其所識不過十字，而口授作書，皆有意理。使人讀《史》、《漢》諸紀傳，聽之，備知其大義，往往論說不失其指。遵履法度，言不戲謔，從朝至夕，端坐徹日，懷無武將之體，然性狹侵疑，為人自輕，以此為損焉。

## 評
陳壽曰：王平忠勇而嚴整。

## 據
*《三國志·蜀書·王平傳》
魏延

**漢南鄭侯魏延**字**文長**，義陽人也。以部曲隨劉備入蜀，數有戰功，遷牙門將軍。

## 成於漢中

建安二十三年，備為漢中王，遷治成都，當得重將以鎮漢川，眾論以為必在張飛，然王拔延為督漢中鎮遠將軍，領漢中太守，一軍盡驚。王大會群臣，問延曰：「今委卿以重任，卿居之欲云何？」延對曰：「若曹操舉天下而來，請為大王拒之；偏將十萬之眾至，請為大王吞之。」備稱善，眾咸壯其言。備踐尊號，進拜鎮北將軍。

建興元年，封**都亭侯**。

## 北伐中原

建興五年，丞相亮駐漢中，更以延為督前部，領丞相司馬、涼州刺史，

建興八年，使延西入羌中，魏後將軍費瑤、雍州刺史郭淮與延戰於陽谿，延大破淮等，遷為前軍師征西大將軍，假節，進封**南鄭侯**。

延每隨亮出，輒欲請兵萬人，與亮異道會於潼關，如韓信故事，亮制而不許。延常謂亮為怯，歎恨己才用之不盡。延既善養士卒，勇猛過人，又性矜高，當時皆避下之。唯楊儀不假借延，延以為至忿，有如水火。

## 奪權之爭

建興十二年，亮出北谷口，延為前鋒。出亮營十里，延夢頭上生角，以問占夢趙直，直詐延曰：「夫麒麟有角而不用，此不戰而賊欲自破之象也。」退而告人曰：「角之為字，刀下用也；頭上用刀，其凶甚矣。」

秋，亮病困，密與長史楊儀、司馬費禕、護軍姜維等作退軍節度，令延斷後；若延或不從命，軍便自發。亮薨，延與禕曰：「丞相雖亡，吾自見在。府親官屬便可將喪還葬，吾自當率諸軍擊賊，云何以一人死廢天下之事邪？且魏延何人，當為楊儀所部勒，作斷後將乎！」因與褘共作行留部分，令褘手書與己連名，告下諸將。褘紿延曰：「當為君還解楊長史，長史文吏，稀更軍事，必不違命也。」褘出門馳馬而去，延尋悔，追之已不及矣。延遣人覘儀等，遂使欲案亮成規，諸營相次引軍還。延大怒，攙儀未發，率所領徑先南歸，所過燒絕閣道。延、儀各相表叛逆，一日之中，羽檄交至。後主以問侍中董允、留府長史蔣琬，琬、允咸保儀疑延。儀等槎山通道，晝夜兼行，亦繼延後。延先至，據南谷口，儀等令何平在前禦延。平叱延先登曰：「公亡，身尚未寒，汝輩何敢乃爾！」延士眾知曲在延，莫為用命，軍皆散。延獨與其子數人逃亡，奔漢中。儀遣馬岱追斬之，致首於儀，儀起自踏之，曰：「庸奴！復能作惡不？」遂夷延三族。

延原意不北降魏而南還者，但欲除殺儀等。平日諸將素不同，冀時論必當以代亮。本指如此。不便背叛。

## 議

楊戲贊：「文長剛粗，臨難受命，折衝外禦，鎮保國境。不協不和，忘節言亂，疾終惜始，實惟厥性。」

陳壽曰：「魏延以勇略任……覽其舉措，跡其規矩，招禍取咎，無不自己也。」

## 據
* 《三國志·蜀書·魏延傳》
東西里差

**東西里差**，東西偏度也。

一日之時，因日行所照而定。凡日出於東方為卯正，於南方為午入，於西方為酉日。隨天左旋一日十二時，遍歷全周三百六十度。每時之行為太虛之三十度，下照於地是生里差。東西相去三十度，先後差一時。相去九十度，先後差三時。相去一百八十度，則差半日而晝夜相反矣。如日在東，東方之人以為午，而南方以為卯。日在西，西方之人以為午，而南方以為酉。此差三時也。日在南，南方之人以為午，而東方以為酉。又南方之午，而西方以為卯，亦差三時。然西方之卯，而東方即以為酉，則差半日矣。此之卯，彼可以為酉，則此之午，非即彼之子乎。此所謂晝夜相反者也。日之行由時而刻分遞析之。地之經亦由度而分秒遞析之。東西之差，無一不與天日相應。故名里差時刻。

## 據
*《古今圖書集成》·曆象彙編乾象典·天地總部·彙考·東西里差
*《臺灣通志》·疆域·晷度
南北極差

**南北極差**，又曰**南北里差**，南北極高度也。

古人言：「天圓地方。天固圓矣，地果方乎？」

曰：「言其德耳，非形之果方也。萬象皆出於圓，況地凝天中，焉得不與之應。大戴禮曾子問言之矣。今觀北極出地度數，南北直行，輒二百餘里而高下差一度。如順天府地平測北極高四十度，南至雲南測北極高二十餘度，愈南則極高，度數愈少。至海外則北極下至地平。云自順天府北行至邊外，測北極高六十餘度。愈北則極高，度數愈多，逾北海則北極當上至天頂。可知地較天形不啻太虛之點塵，而靜處至中，輪廓周應亦同一渾然之體，此於北極高下而驗南北緯度之差者也。」

## 據
*《古今圖書集成》·曆象彙編乾象典·天地總部·彙考·南北極差
*《臺灣通志》·疆域·晷度
渾天說

**渾天說**曰︰「天之形狀似鳥卵。地居其中、天包地外。猶卵之裹黃。圓如彈丸。故曰渾天。言其形體渾渾然也，其術以為天半覆地上，半在地下。其天居地上見者，一百八十二度半強，地下亦然。北極出地上三十六度，南極入地下亦三十六度，而嵩高正當天之中極也。」

言天者：「惟渾天最密。天包地外，地居天中，雖實體小大懸殊而輪周，內外符合。今略舉形似，姑為大小兩圜，人物切附小圜而生，隨所在而上戴。大圜則為天頂，其下對衝則地底也。折取其半，而直貫天地之中心為橫線，曰地平。則地半與天半相應處也。天自東徂西，健運不息，有不動處為其樞紐，曰北極、南極。南北極之中橫帶天紘，古稱赤道，以限東西之經度，如瓜之有輪，而南北極則兩端之蔕也。中土所見，北極恆出地而高，南極恆入地而隱。兩極既出入於地平，其赤道遂斜倚於南方，於是有北極出地高度，又有赤道在午位地平上高度，有北極距天頂之度，又有赤道距天頂之度，度如弧背，蓋天家以勾股推之則為直線之邊，以弦長當弧背，故不若渾天之密。又大圜消息，理可互求。知北極出地高弧，即知赤道距天頂之度。知赤道地平上高弧，即知北極距天頂之度。舉一反三，實為易簡云。」

## 據
*《古今圖書集成》醫部全錄·卷一百十一
*《古今圖書集成》曆象彙編乾象典·天地總部·彙考·渾天形體
*《晉書》天文志
石 (釋義)

*岩
*石氏
*石部
*古量重單位：石 (量重)
*古量容單位：石
*英單位：英石 (單位)
石

**石**者，古以為量容。一石有十斗。

漢用給米某石為俸給等第，至者二千石，有郡太守、相。中朝二千石曰「中二千石」，常置有三公、九卿，不常置有太師、太傅等。
## 音
石，常隻切。俗都濫切，音擔去聲，非。
三國年號表

此下收三國年號。上承炎漢年號表，下接兩晉年號表。

## 據
*中央研究院 兩千年中西曆轉換 

分類:三國年號
規

**規**，圓規也，用以繪圓，常與矩並用。

## 載
* 《墨子》曰︰「輪匠執其規、矩，以度天下之方、圓。」
* 《淮南子》云︰「非規矩，不能定方圓；非準繩，不能定平直。」
* 《孟子》曰︰「離婁之明，公輸子之巧，不以規、矩，不能成方、圓。」又云：「規矩，方圓之至也。」
馬騰

**馬騰**，字**壽成**，蓋援後也。

漢桓帝時，其父字子碩，嘗為天水蘭干尉。後失官，因留隴西，與羌錯居。家貧無妻，遂娶羌女，生騰。騰少貧無產業，常從彰山中斫材木，負販詣城市，以自供給。

騰為人長八尺餘，身體洪大，面鼻雄異，而性賢厚，人多敬之。靈帝末，涼州刺史耿鄙任信奸吏，民王國等及氐、羌反叛。州郡募發民中有勇力者，欲討之，騰在募中。州郡異之，署為軍從事，典領部眾。討賊有功，拜軍司馬，後以功遷偏將軍，又遷征西將軍，常屯汧、隴之間。初平中，拜征東將軍。是時，西州少穀，騰自表軍人多乏，求就穀於池陽，遂移屯長平岸頭。而將王承等恐騰為己害，乃攻騰營。時騰近出無備，遂破走，西上。會三輔亂，不復來東，而與鎮西將軍韓遂結為異姓兄弟，始甚相親，後轉以部曲相侵入，更為仇敵。騰攻遂，遂走，合眾還攻騰，殺騰妻子，連兵不解。建安之初，國家綱紀殆弛，乃使司隸校尉鍾繇、涼州牧韋端和解之。徵騰還屯槐里，轉拜為前將軍，假節，封槐里侯。北備胡寇，東備白騎，待士進賢，矜救民命，三輔甚安愛之。

建安十年（一曰十五、一曰十三），徵為衛尉，騰自見年老，遂入宿衛。初，曹操為丞相，辟騰長子超，不就。超後為司隸校尉督軍從事，討郭援，為飛矢所中，乃以囊囊其足而戰，破斬援首。詔拜徐州刺史，後拜諫議大夫。及騰之入，因詔拜為偏將軍，使領騰營。又拜超弟休奉車都尉，休弟鐵騎都尉，徙其家屬皆詣鄴，惟超獨留。

十六年，超起兵反操，騰與二子遂為操所夷其族。 

## 據
*《三國志》·卷三十六·蜀書六·關張馬黃趙傳·第六·注·典略
*三國大本營－月旦群英
釜山廣域市

**釜山廣域市**位韓國東南，當落東江口。口三百九十有六萬。古稱富山，釜山浦，東萊。鄰慶尚南道，蔚山廣域市。今其市長爲朴亨埈。 

## 政區

釜山廣域市有十五區、一郡。
### 區
* 江西區（강서구）
* 金井區（금정구）
* 南區（남구）
* 東區（동구）
* 東萊區（동래구）
* 釜山鎮區（부산진구）
* 北區（북구）
* 沙上區（사상구）
* 沙下區（사하구）
* 西區（서구）
* 水營區（수영구）
* 蓮堤區（연제구）
* 影島區（영도구）
* 中區（중구）
* 海雲臺區（해운대구）

### 郡
* 機張郡（기장군）

## 金蘭

## 氣候
釜山廣域市為暖溫帶大陸性季風氣候，四時分明。

## 參見
* 釜山地鐵
* 京釜高速道路

## 勝跡
*二〇〇二年亞洲夏季運動會之地

## 它典
* 釜山廣域市政府官址
召西奴

**召西奴**，卒本人延陁勃之女也。

始歸于優台，生子二人，長曰沸流、次曰溫祚。優台死，寡居于卒本。

後朱蒙不容於扶餘，以漢建昭二年，春二月，南奔至卒本，立都號高句麗，娶召西奴為妃。

其於開基創業，頗有內助，故朱蒙寵接之特厚，待沸流等如己子。及朱蒙在扶餘所生禮氏子孺留來，立之為太子，以至嗣位焉。

於是，沸流謂弟溫祚曰︰「始大王避扶餘之難，逃歸至此，我母氏傾家財，助成邦業，其勤勞多矣。及大王厭世，國家屬於孺留，吾等徒在此，鬱鬱如疣贅，不如奉母氏，南遊卜地，別立國都。」遂與弟率黨類，渡浿帶二水，至彌鄒忽以居之，百濟始立。

百濟溫祚王十三年，春二月，薨，年六十一。

## 據
*《三國史記》·百濟本記·始祖·溫祚王
康熙字典

《**康熙字典**》辭書也。康熙五十五年欽定。上照見古小學存於今者，惟《說文》、《玉篇》為最舊。《說文》體皆篆籀，不便施行。《玉篇》字無次序，亦難檢閱。《類篇》以下諸書，則惟好古者藏弆之，世弗通用。所通用者，率梅膺祚之《字彙》、張自烈之《正字通》。然《字彙》疏舛，《正字通》尤為蕪雜，均不足依據。康熙四十九年，帝乃論大學士陳廷敬等刪繁補漏，辨疑訂訛，勒為此書。仍兩家舊目，以十二辰紀十二集，而每集分三子卷，凡一百一十九部。冠以《總目》、《檢字》、《辨似》、《等韻》各一卷。殿以《補遺》、《備考》各一卷。部首之字，以畫之多寡為序，部中之字亦然。每字之下，則先列《唐韻》、《廣韻》、《集韻》、《韻會》、《正韻》之音。《唐韻》久佚，今能一一徵引者，徐鉉校《說文》所用即《唐韻》之翻切也。次訓釋其義，次列別音、別義，次列古音。均引證舊典，詳其始末，不使一語無稽。有所考辨，即附於注末。又每字必載古體，用《說文》例。改從隸書，用《集韻》例。兼載重文、別體、俗書、訛字，用《干祿字書》例。皆綴於注後，用《復古編》例。仍從其字之偏旁，別出於諸部，用《廣韻》互見例。至於增入之字，各依字畫多寡，例於其數之末，則《說文》之新附、《禮部韻略》之續降例也。其《補遺》一卷，收稍僻之字。《備考》一卷，收不可施用之字。凡古籍所載，務使包括無遺。蓋拘泥古義者，自《說文》九千字外，皆斥為偽體。遂至音韻必作音均，衣裳必作衣常，韓愈書為韓瘉，諸葛亮書為諸葛諒。動生滯礙，於事理難通，固為不可。若夫孫休之所自造，王起之所未識，傅奕之稱泥人，段成式之作《君卷》字，皆考之古而無徵，用之今而多駭。存而併列，則通儒病其荒唐；削之不登，則淺識疑其掛漏。別為附錄，等諸外篇，尤所謂去取得中、權衡盡善者矣。御制《序》文謂：「古今形體之辨，方言聲氣之殊，部分班列，開捲了然。無一義之不詳，無一音之不備。信乎六書之淵海，而七音之準繩也。」

## 例

## 據
*永瑢等撰《四庫總目提要》

## 他典

*在線《康熙大字典》
后稷

**后稷**名**棄**，母有邰氏女姜原，帝嚳元妃。姜原出野，見巨人跡，心忻然說，欲踐之，踐之而身動如孕者。居期而生子，以為不祥，棄之隘巷，馬牛過者皆辟不踐；徙置之林中，適會山林多人，遷之；而棄渠中冰上，飛鳥以其翼覆薦之。姜原以為神，遂收養長之。初欲棄之，因名曰棄。

棄幼以植麻、菽遊戲，皆美。及長，好耕農，善相地，民皆從之。帝堯聞之，以棄為農師，天下得利，有功。帝舜曰：「棄，黎民始飢，爾后稷播時百穀。」封棄於邰，號曰后稷，別姓姬氏。

卒，子不窋立。
東明王

**東明王**，扶餘之始祖也。

北夷索離國王出行，其侍兒於後妊身，妊音人鴆反。王還，欲殺之。侍兒曰：「前見天上有氣，大如雞子，來降我，因以有身。」王囚之，後遂生男。王令置於豕牢，豕以口氣噓之，不死。復徙於馬蘭，馬亦如之。王以為神，乃聽母收養，名曰東明。東明長而善射，王忌其猛，復欲殺之。東明奔走，南至施掩水，以弓擊水，魚鱉皆聚浮水上，東明乘之得度，因至夫余而王之焉。以六畜名官，有馬加、牛加、狗加，其邑落皆主屬諸加。
## 據
*《後漢書》夫余國傳
分類:扶餘本紀‎
東明聖王

**高句麗始祖東明聖王**，姓高氏，諱**朱蒙**（一云鄒牟、一云眾解）。

昔扶餘王金蛙，得女子於太白山南優渤水，問之，曰︰「我是河伯之女，名柳花。與諸弟出遊，時有一男子，自言天帝子解慕漱，誘我於熊心山下鴨邊室中私之，即往不返，父母責我無媒而從人，遂謫居優渤水。」金蛙異之，幽閉於室中，為日所，引身避之，日影又逐而之，因而有孕。生一卵，大如五升許。王棄之與犬豕，皆不食；又棄之路中，牛馬避之；後棄之野，鳥覆翼之；王欲剖之，不能破。遂還其母，其母以物裹之，置於暖處，有一男兒，破殼而出，骨表英奇，年甫七歲，嶷然異常，自作弓矢射之，百發百中。扶餘俗語，善射為朱蒙，故以名云。

金蛙有七子，常與朱蒙遊戲，其伎能皆不及朱蒙。其長子帶素言於王曰，朱蒙非人所生，其為人也勇，若不早圖，恐有後患，請除之。王不聽，使之養馬，朱蒙知其駿者，而減食令痩，駑者善養令肥。王以肥者自乘，痩者給朱蒙。後獵于野，以朱蒙善射，與其矢少，而朱蒙殪獸甚多，王子及諸臣又謀殺之。朱蒙母陰知之，告曰︰「國人將害汝，以汝才略，何往而不可，與其遲留而受辱，不若遠適以有為。」朱蒙乃與烏伊摩離陜父等三人為友，行至淹水（一名盖斯水，在今鴨東北），欲渡無梁，恐為追兵所迫，告水曰︰「我是天帝子，河伯外孫，今日逃走，追者垂及如何。」於是，魚鼈浮出成橋，朱蒙得渡，魚鼈乃解，追騎不得渡。

朱蒙行至毛屯谷（魏書云︰至普述水），遇三人，其一人着麻衣；一人着衲衣；一人着水藻衣。朱蒙問曰︰「子等何許人也？何姓何名乎？」麻衣者曰︰「名再思。」；衲衣者曰︰「名武骨。」水藻衣者曰︰「名默居。」而不言姓，朱蒙賜再思姓克氏、武骨仲室氏、默居少室氏。乃告於衆曰︰「我方承景命，欲啓元基，而適遇此三賢，豈非天賜乎？」遂揆其能，各任以事，與之倶至卒本川（魏書云︰至升骨城）。觀其土壤肥美，山河險固，遂欲都焉，而未遑作宮室，但結廬於沸流水上居之，國號高句麗。因以高為氏（一云，朱蒙至卒本扶餘，王無子，見朱蒙知非常人，以其女妻之。王薨，朱蒙嗣位），時朱蒙年二十二歲，是漢孝元帝建昭二年，新羅始祖赫居世二十一年甲申歲也。四方聞之，來附者衆，其地連靺鞨部落，恐侵盜為害，遂攘斥之，靺鞨畏服，不敢犯焉。

王見沸流水中，有菜葉逐流下，知有人在上流者，因以獵往尋，至沸流國。其國王松讓出見曰︰「寡人僻在海隅，未嘗得見君子，今日邂逅相遇，不亦幸乎。然不識吾子自何而來？」答曰︰「我是天帝子，來都於某所。」松讓曰︰「我累世為王，地小不足容兩主，君立都日淺，為我附庸可乎？」王忿其言，因與之鬪辯，亦相射以校藝，松讓不能抗。

二年，夏六月，松讓以國來降，以其地為多勿都，封松讓為主，高句麗語謂復舊土為多勿，故以名焉。

三年，春三月，黄龍見於鶻嶺；秋七月，慶雲見鶻嶺南，其色靑赤。

四年，夏四月，雲霧四起，人不辨色七日；秋七月，營作城郭宮室。

六年，秋八月，神雀集宮庭；冬十月，王命烏伊扶芬奴，伐太白山東南人國，取其地為城邑。

十年，秋九月，鸞集於王臺；冬十一月，王命扶尉，伐北沃沮滅之，以其地為城邑。

十四年，秋八月，王母柳花薨於東扶餘，其王金蛙以太后禮葬之，遂立神廟；冬十月，遣使扶餘，饋方物，以報其德。

十九年，夏四月，王子類利（一曰孺留）自扶餘與其母逃歸，王喜之，立為太子；秋九月，王升遐，時年四十歲，葬龍山，號東明聖王。

## 兼查
* 召西奴

## 據
* 《三國史記》·卷第十三·高句麗本紀第一·始祖東明聖王
不窋

**不窋**，后稷子也。末年，夏后氏政衰，去稷不務，不窋以失其管而之夷狄間。

卒，子鞠立。
鞠

**鞠**，不窋子也，后稷之後。繼不窋而立。卒，子公劉立。

## 據
《史記‧周本紀》
公劉

**公劉**，鞠子，后稷後也。繼鞠而立，雖之夷狄，復修后稷之業，務耕種，行地宜，自漆、沮渡渭，取材用，行者有資，居者有畜積，民賴其慶。百姓懷之，多徙而保歸焉。周道始興，詩人多樂思其德。

卒，子慶節立，國於豳。
慶節公叔祖類間八君

周自公劉之後傳八君，曰**慶節**、**皇僕**、**差弗**、**毀隃**、**公非**、**高圉**、**亞圉**、**公叔祖類**。皆父死子繼，《史記·周本紀》無載其事。隨公劉後立國在豳也。公叔祖類生亶父，周太王也。
周太王

**周公亶父**，周公叔祖類子也。復后稷、公劉之業，積德而義行，民共戴之。戎狄來攻，欲得財物，予之；後攻，欲得民與地，予之。民忿怒，欲戰。公亶父曰：「有民立君，將以利之。今戎狄所為攻戰，以吾地與民。民之在我，與其在彼，何異。民欲以我故戰，殺人父子而君之，予不忍為。」遂與私屬去豳，渡漆、沮，越梁山而之岐下。國人攜老扶幼，復歸公亶父於岐下。鄰國知公仁，亦來歸之。

於是公貶夷狄之俗，營築城郭室屋，而邑別居之。作五官有司。民皆歌樂之，頌其德。

公長子曰太伯，次曰虞仲。太姜生少子季歷，季歷娶太任，皆賢婦人，生昌，有聖瑞。公曰：「我世當有興者，其在昌乎？」長子太伯、虞仲知古公欲立季歷以傳昌，乃奔荊蠻，被髮文身，自號句吳，以讓季歷。

公卒，子季歷立。

及周王天下以為王氣始公亶父，尊號**太王**。

## 據
*《史記·周本紀》
張遼

**魏晉陽剛侯張遼**字**文遠**，漢雁門馬邑人也。本聶壹之後，以避怨變姓。少為郡吏。

并州刺史丁原以遼武力過人，召為從事，使將兵詣京都。何進遣遼詣河北募兵，得千餘人。還，進敗，以兵屬董卓。卓敗，以兵屬呂布，遷騎都尉。布為卓黨李傕等所敗，從布東奔徐州，領魯國相。時年二十八。曹操破布於下邳，遼將其眾降，拜中郎將，賜爵**關內侯**。數有戰功，遷裨將軍。

袁紹破，別遣遼定魯國諸縣。與夏侯淵圍昌豨於東海，數月糧盡，當引軍還。遼遂單身上三公山，入豨家，拜妻子。豨歡喜，隨詣操。操責曰：「此非大將法也。」遼謝曰：「以明公威信著於四海，遼奉聖旨，豨必不敢害故也。」從討袁譚、袁尚於黎陽，有功，行中堅將軍。從攻尚於鄴，尚堅守不下。操還許，使遼與樂進拔陰安，徙其民河南。復從攻鄴，鄴破，遼別徇趙國、常山，招降緣山諸賊及黑山孫輕等。從攻袁譚，譚破，別將徇海濱，破遼東賊柳毅等。還鄴，操自出迎遼，引共載，以遼為蕩寇將軍。復別擊荊州，定江夏諸縣，還屯臨穎，封**都亭侯**。從征袁尚於柳城，率與虜遇，遼勸操戰，氣甚奮，操壯之，自以所持麾授遼。遂擊，大破之，斬單于蹋頓。

時荊州未定，復遣遼屯長社。臨發，軍中有謀反者，夜驚亂起火，一軍盡擾。遼謂左右曰：「勿動。是不一營盡反，必有造變者，欲以動亂人耳。」有頃定，即得首謀者殺之。陳蘭、梅成以氐六縣叛，操遣于禁、臧霸等討成，遼督張郃、牛蓋等討蘭。成偽降禁，禁還。成遂將其眾就蘭，轉入灊山。灊中有天柱山，高峻二十餘里，道險狹，步徑裁通，蘭等壁其上。遼欲進，諸將曰：「兵少道險，難用深入。」遼曰：「此所謂一與一，勇者得前耳。」遂進到山下安營，攻之，斬蘭、成首，盡虜其眾。操論諸將功，曰：「登天山，履峻險，以取蘭、成，蕩寇功也。」增邑，假節。

操既征孫權還，使遼與樂進、李典等將七千餘人屯合淝。操征張魯，教與護軍薛悌，署函邊曰「賊至乃發」。俄而權率十萬眾圍合肥，乃共發教，教曰：「若孫權至者，張、李將軍出戰；樂將軍守，護軍勿得與戰。」於是遼夜募敢從之士，得八百人，椎牛饗將士，明日大戰。平旦，遼被甲持朝，先登陷陳，殺數十人，斬二將，大呼自名，沖壘入，至權麾下。權大驚，眾不知所為，走登高塚，以長戟自守。遼叱權下戰，權不敢動，望見遼所將眾少，乃聚圍遼數重。遼左右麾圍，直前急擊，圍開，遼將麾下數十人得出，餘眾號呼曰：「將軍棄我乎！」遼復還突圍，拔出餘眾。權人馬皆披靡，無敢當者。自旦戰至日中，吳人奪氣，還修守備，眾心乃安，諸將鹹服。權守合淝十餘日，城不可拔，乃引退。遼率諸軍追擊，幾復獲權。操大壯之，拜征東將軍。建安二十一年，操復征孫權，至合淝，循行遼戰處，歎息者良久。乃增遼兵，多留諸軍，徙屯居巢。

關羽圍曹仁於樊，會權稱藩，召遼及諸軍悉還救仁。遼未至，徐晃已破羽，仁圍解。遼與操會摩陂。遼軍至，操乘輦出勞之，還屯陳郡。

曹丕即魏王位，轉前將軍。分封遼兄**汛**及一子列侯。孫權復叛，遣遼還屯合淝，進遼爵**都鄉侯**。給遼母輿車，及兵馬送遼家詣屯，敕遼母至，導從出迎。所督諸軍將吏皆羅拜道側，觀者榮之。丕踐阼，封**晉陽侯**，增邑千戶，並前二千六百戶。

黃初二年，遼朝洛陽宮，帝引遼會建始殿，親問破吳意狀。帝歎息顧左右曰：「此亦古之召虎也。」為起第舍，又特為遼母作殿，以遼所從破吳軍應募步卒，皆為虎賁。孫權復稱藩，遼還屯雍丘，得疾。帝遣侍中劉曄將太醫視疾。疾未瘳，帝迎遼就行在所，車駕親臨，執其手，賜以御衣，太官日送御食。疾小差，還屯。孫權復叛，帝遣遼乘舟，與曹休至海陵，臨江。權甚憚焉，敕諸將：「張遼雖病，不可當也，慎之！」是歲遼與諸將破權將呂範。遼病篤，遂薨於江都。帝為流涕，謚曰**剛侯**。子**虎**嗣。

六年，帝追念遼、典在合淝之功，詔曰：「合淝之役，遼、典以步卒八百，破賊十萬，自古用兵，未之有也。使賊至今奪氣，可謂國之爪牙矣。其分遼、典邑各百戶，賜一子爵關內侯。」虎為偏將軍，薨。虎子**統**嗣。

## 評

*《三國志》評曰：「太祖建茲武功，而時之良將，五子為先。」
*孫權：「張遼雖病，不可當也，慎之！」
*傅子：「曹大司馬之勇，賁、育弗加也。張遼其次焉。」

## 據

*《三國志·魏書十七·張遼傳》

‎
季歷

**周公季**名**季歷**，周太王三子也。季歷娶太任，生子昌，有聖瑞，太王曰：「我世當有興者，其在昌乎？」季歷兄太伯、仲雍知太王欲立昌，乃被髮紋身，亡如荊蠻，以讓季歷。太王卒，季歷立。

公季修太王遺道，諸侯順之。卒，子昌立。及武王伐紂，尊為王。

## 據
* 《史記·周本紀》
* 《史記·吳太伯世家》
冥王星

**冥王星**，日局之矮行星也，在外廓古柏帶中。昔曾列為大行星。論其去日之遠近，多居第九，間越海王而居第八。其表凝積甲烷、氮、一氧化碳之冰，望之色棕。其體雖不及太陰，然於矮行星及海王星外天體之中，論積為最大。其衛星有五，依次曰卡戎、尼克斯、許德拉、科伯羅司、冥河。美利堅人克萊德·湯博首得之。

初，疇人推算天王星軌道，以其微有攝動，疑外際尚有星體。由是先後得海王、冥王二星，遂皆躋諸九大行星之列。然冥王本闇，體積復微，學者多疑之。迨二〇〇五年，復得鬩神星，其質尤重於冥王。於是眾議沸然。至二〇〇六年八月，萬國天文學者會盟而決，褫其大行星之稱，降為矮行星。

西曆二〇一五年七月十四日，美利堅航太總署遣新視野號探測器掠過其境，攝其真容。

## 據
徐庶

**徐庶**，字元直。先名福，本單家子，少好任俠擊劍。漢中平末，嘗為人報讎，白堊突面，被髮而走，為吏所得，所得問其姓字，閉口不言。吏乃於車上位柱維磔之，擊鼓以令于市廛。莫敢識者，而其黨伍共篡解之得脫。其黨伍篡解，得脫。於是感激，棄其刀戟，更疏巾單衣，折節學問，並易今姓名。

劉備屯新野。徐庶見備，備器之，謂備曰：「諸葛孔明者，臥龍也，將軍豈願見之乎。」備曰：「君與俱來。」庶曰：「此人可就見，不可屈致也。將軍宜枉駕顧之。」由是備遂詣亮。劉表卒，琮聞曹操來征，遣使請降。備在樊聞之，率其眾南行，亮與徐庶並從，為曹操所追破，獲庶母。庶辭備而指其心曰：「本欲與將軍共圖王霸之業者，以此方寸之地也。今已失老母，方寸亂矣，無益於事，請從此別。」遂詣曹操，黃初間仕彭城相曹據，升右中郎將，又據為定陶王，庶遷御史中丞。太和時臥龍出兵隴右，知庶、石韜仕才如此，嘆：「魏殊多士邪！何彼二人不見用乎？」

卒年不明，《真誥》曰：「明帝太和中病亡。」墓在南陽府城南臥龍岡。《水經注》曰：「彭城內有魏中郎徐庶碑。」

林同曰︰「不勝方寸亂，豈暇二心持。忍矣王陵將，賢哉徐庶辭。」

諸葛孔明曰：「昔初交州平，屢聞得失。後交元直，勤見啟誨。前參事於幼宰，每言則盡，後從事於偉度，數有諫止。與此四子終始好合，亦足明其不疑於直言也。」

## 據
*《魏略》
*《三國志·蜀志·諸葛亮傳》
*《讀書鏡》
*《古今圖書集成》·方輿彙編坤輿典·冢墓部·彙考·南陽府
*《古今圖書集成》·曆象彙編曆法典·數目部·彙考·四類
周文王

**周文王**名**昌**，王季子也，為西伯。遵后稷、公劉之業，從太王、王季之法，篤仁敬老慈幼。禮下賢者，日中不暇食以待士，士以此多歸之。伯夷、叔齊在孤竹，聞西伯善養老，盍往歸之。太顛、閎夭、散宜生、鬻子、辛甲大夫之徒皆往歸之。

崇侯虎譖於殷紂曰：「西伯積善累德，諸侯皆嚮之，將不利於帝。」遂囚羑里。閎夭患之，乃求美女文馬，有熊九駟並奇怪物，因嬖臣費仲而獻之紂。紂大悅，曰：「此一物足以釋西伯，況其多乎！」乃赦西伯，賜之弓矢斧鉞，使西伯得征伐。曰：「譖西伯者，崇侯虎也。」西伯乃獻洛西之地，以請紂去炮烙之刑。紂許之。

西伯陰行善，諸侯皆來決平。於是虞、芮之人有獄不能決，乃如周。入界，耕者皆讓畔，民俗皆讓長。虞、芮之人未見西伯，皆慚，相謂曰：「吾所爭，周人所恥，何往為，祇取辱耳。」遂還，俱讓而去。諸侯聞之，曰「西伯蓋受命之君」。

明年，伐犬戎。明年，伐密須。明年，敗耆國。殷之祖伊聞之，懼，以告帝紂。紂曰：「不有天命乎？是何能為！」明年，伐邘。明年，伐崇侯虎。而作豐邑，自岐下而徙都豐。明年，西伯崩，太子發立。

西伯蓋即位五十年。其囚羑里，蓋益易之八卦為六十四卦。詩人道西伯，蓋受命之年稱王而斷虞芮之訟。後十年而崩，諡為文王。改法度，制正朔矣。追尊公亶父為太王，公季為王季：蓋王瑞自太王興。

## 引據
* 《史記‧周本紀》

分類:周本紀
孫臏

**孫臏**，齊人，生阿鄄之間，孫武後也。

嘗與龐涓俱學兵法。涓事魏，為將軍，自以為能不及孫臏，乃陰使召臏。臏至，涓以法刑斷其兩足而黥之。

齊使者如魏，竊載與之齊。齊將田忌善而客待之。進於威王。其後魏伐趙，趙請救於齊。齊威王以田忌為將，而孫子為師，居輜車中，坐為計謀，戰於桂陵，大破魏軍。

後十五年，魏與趙攻韓，韓告急於齊。齊使田忌將而往，直走大梁。魏將龐涓聞之，去韓而歸。孫子使齊軍入魏地為十萬竈，明日為五萬竈，又明日為三萬竈。龐涓倍日并行逐之。孫子度其行，暮當至馬陵。令齊軍善射者，夾道而伏。涓至萬弩俱發，涓乃自剄。齊因乘勝盡破其軍，擄魏太子申以歸。孫臏以此名顯天下。

卒年不明，墓在河間府吳橋縣東孫臏廟後。

## 另見
*田忌賽馬
*孫臏兵法

## 據
*《史記·孫子傳》
*《古今圖書集成》·方輿彙編坤輿典·冢墓部·彙考·河間府

## 另典
*孫臏兵法

分類:周列傳
孫武

**孫武**者，字長卿，西元前五四五年生，齊樂安人也。

以兵法見於吳王闔閭，闔閭曰：「子之十三篇，吾盡觀之矣，可以小試勒兵乎？」對曰：「可」。吳王乃使試宮中婦人，出美人得百八十人。孫武列之爲二隊，以王之寵姬二人各爲隊長，皆令持戟，令之曰：「汝知而心與左右手背乎？」婦人曰：「知之。」武曰：「前則視心，左視左手，右視右手，後即視背。」婦人曰：「諾。」約束既布，乃設鈇鉞，即三令五申之，於是鼓之右，婦人竟大笑。

孫子自責曰：「約束不明，申令不熟，將之罪也。」複三令五申而鼓之左，婦人複大笑。孫子大怒曰：「約束不明，申令不熟，將之罪也。既已明而不如法者，吏士之罪也。」欲斬左右隊長。吳王時方台上飲，觀見武欲斬愛姬，大駭，使使下令曰：「寡人已知將軍能用兵矣，寡人非此二姬，食不甘味，願勿斬也。」

孫武對曰：「臣既已受命爲將，將在軍，君命有所不受。」遂斬隊長二人。於是再鼓之，婦人左右、前後、跪起皆中規矩繩墨，無有敢出聲者。孫子乃報王曰：「兵既整齊，王可試下觀之。唯王所欲用之，雖赴水火猶可也。」

吳王曰：「將軍罷休就舍，寡人不願下觀。」孫子曰：「王徒好其言，不能用其實。」于是闔閭知孫子能用兵，卒以爲將。

周敬王八年，吳伐楚，拔舒，殺王僚二公子。欲入郢，將軍孫武曰：「民勞，未可，待之。」九年，吳王請伍子胥、孫武曰：「始子之言郢未可入，今果如何？」二子對曰：「楚將子常貪，而唐、蔡皆怨之。王必欲大伐，必得唐、蔡乃可。」闔閭從之，悉興師，與唐、蔡西伐楚，至於漢水。比至郢，五戰，大破楚軍。楚昭王亡出郢，奔鄖。鄖公弟欲弑昭王，昭王與鄖公餎隨。而吳兵遂入郢。自此，吳乃顯名諸侯。

孫武曰：「法令孰行。」又曰：「君命有所不受。」斬二隊長而嚴軍令，是謂兵法精髓也。著《孫子兵法》三卷，後世流傳之，謚「兵聖」。

蘇軾曰︰「古之言兵者，無出於孫子矣。」李銑曰︰「孫子用兵，有獨斷之名。」

## 兼查
* 孫臏

## 據
* 《史記·孫子傳》
* 蘇軾·《孫武論》

分類:周列傳
藺相如

**藺相如**，趙人也，為趙宦者令繆賢舍人。

趙惠文王時，得楚和氏璧。秦昭王聞之，使人遺趙王書，願以十五城易璧。趙求人可使報秦者，得相如。使奉璧西入秦，相如恐秦王負約，乃使其從者衣褐，懷其璧，從徑道亡，歸璧於趙。

其後秦伐趙，使使者告趙王，為好會於西河外澠池。相如從，秦王令趙王鼓瑟，相如亦前請秦王擊缶。秦王竟酒，終不能加勝於趙。

既罷歸國，拜為上卿，位在廉頗右，相如不欲與頗爭列。已而相如出，望見廉頗，引車避匿。廉頗聞之，至門謝罪，相與為刎頸之交。

卒年不明，塚在新樂。

## 評
*司馬遷曰：「知死必勇，非死者難也，處死者難。方藺相如引璧睨柱，及叱秦王左右，勢不過誅；然士或怯懦而不敢發。相如一奮其氣，威信敵國，退而讓頗，名重太山，其處智勇，可謂兼之矣。」
*高啟《弔藺相如》曰︰「危計難成五步間，置君虎口卒全還，世人莫笑三閭懦，不勸懷王會武關。」

## 據
*《史記·藺相如傳》
*《魏書》

分類:周列傳
廉頗

**廉頗**者，趙之良將也。趙惠文王十六年，廉頗為趙將伐齊，大破之，取晉陽，拜為上卿，以勇氣聞於諸侯。

秦伐趙，拔石城。明年，復攻趙，殺二萬人。秦王使使者告趙王，欲與王為好會於西河外澠池。趙王畏秦，欲毋行。廉頗、藺相如計曰：「王不行，示趙弱且怯也。」趙王遂行，相如從。廉頗送至境，與王訣曰：「王行，度道里會遇之禮畢，還，不過三十日。三十日不還，則請立太子為王。以絕秦望。」王許之，遂與秦王會澠池。

趙得藺相如機智，秦王竟酒，終不能加勝於趙。趙亦盛設兵以待秦，秦不敢動。既罷歸國，以相如功大，拜為上卿，位在廉頗之右。相如不欲與頗爭列。已而相如出，望見廉頗，引車避匿。廉頗聞之，至門謝罪，相與為刎頸之交。

是歲，廉頗東攻齊，破其一軍。居二年，廉頗復伐齊幾，拔之。後三年，廉頗攻魏之防陵、安陽，拔之。

趙惠文王卒，子孝成王立。七年，秦與趙兵相距長平，時趙奢已死，而藺相如病篤，使廉頗將攻秦，秦數敗趙軍，趙軍固壁不戰。秦數挑戰，廉頗不肯。趙王信秦之間。因以括為將，代廉頗。趙括紙上談兵，秦將白起敗之，悉阬數十萬趙降卒。趙前後所亡凡四十五萬。

明年，秦兵遂圍邯鄲，歲餘，幾不得脫。賴楚、魏諸侯來救，乃得解邯鄲之圍。

自邯鄲圍解五年，而燕用栗腹之謀，曰趙壯者盡於長平，其孤未壯，舉兵擊趙。趙使廉頗將，擊，大破燕軍於鄗，殺栗腹，遂圍燕。燕割五城請和，乃聽之。

趙以尉文封廉頗為信平君，為假相國。廉頗之免長平歸也，失勢之時，故客盡去。及復用為將，客又復至。廉頗曰：「客退矣。」客曰：「吁。君何見之晚也。夫天下以市道交，君有勢，我則從君，君無勢則去，此固其理也，有何怨乎？」

居六年，趙使廉頗伐魏之繁陽，拔之。趙孝成王卒，子悼襄王立，使樂乘代廉頗。廉頗怒，攻樂乘，樂乘走。廉頗遂奔魏之大梁。其明年，趙乃以李牧為將而攻燕，拔武遂、方城。廉頗居梁久之，魏不能信用。趙以數困於秦兵，趙王思復得廉頗，廉頗亦思復用於趙。趙王使使者視廉頗尚可用否。廉頗之仇郭開多與使者金，令毀之。趙使者既見廉頗，廉頗為之一飯斗米，肉十斤，被甲上馬，以示尚可用。趙使還報王曰：「廉將軍雖老，尚善飯，然與臣坐，頃之三遺矢矣。」趙王以為老，遂不召。

楚聞廉頗在魏，陰使人迎之。廉頗一為楚將，無功，曰：「我思用趙人。」

廉頗卒死於壽春，墓亦在此。

## 據
*《史記·廉頗藺相如列傳》
*《史記·趙奢傳》
叔梁紇

**孔紇**，世稱**叔梁紇**，伯夏子，孔丘父也。為鄹邑大夫，娶於魯之施氏，生女九人，無男。其妾生孟皮，病足，乃求婚於顏氏。顏氏有女三人，父問曰：「鄹大夫，先聖王之裔，身長十尺，武力絕倫，三子孰能為之妻。」二子莫對，其幼徵在進曰：「從父所制。」父曰：「即爾能矣。」遂以妻之。

叔梁紇卒，葬於五父之衢，及徵在沒，孔子遷而合葬於防。

## 據
*《孔子家語》
韓世忠

**宋蔪忠武王韓世忠**，字良臣，宋延安人。風骨偉岸，目瞬如電。早年鷙勇絕人，能騎生馬。家貧無產業，嗜酒尚氣，不可繩檢。

年十八，以敢勇應募鄉州，隸赤籍。崇寧四年，西夏騷動，郡調兵捍禦，世忠在遣中。經略司上其功，疑有所增飾，止補一資。從劉延慶築天降山砦，始補進義副尉，轉進勇副尉。宣和二年，方臘反，世忠擣其穴，禽臘以出，轉承節郎，積功轉武節郎。

欽宗即位，從梁方平屯濬川，召對轉武節大夫。總管司辟選鋒軍統制，以功遷左武大夫、果州團練使。詔入朝，授正任單州團練使，屯滹沱河。時真定失守，世忠知王淵守趙，遂亟往。金人遁。遷嘉州防禦使，還大名，趙野辟為前軍統制。時康王如濟州，世忠領所部勸進。

康王即皇帝位，授光州觀察使，世忠請移都長安，下兵收兩河，時論不從。初建御營，為左軍統制。是歲，世忠討單州賊魚臺，又擊黎驛叛兵，群盜悉平。建炎二年，陞定國軍承宣使。帝如揚州，世忠以所部從，授鄜延路副總管，加平寇左將軍，屯淮陽。三年，帝如錢塘，由海道赴行在。苗傅、劉正彥反，詔受武勝軍節度使、御營左軍都統制，擒正彥及傅送行在，皆伏誅。授檢校少保、武寧昭慶軍節度使。兀朮入侵，以世忠為浙西制置使，守鎮江。既而兀朮分道渡江，世忠退保江陰。邀擊之，相持黃天蕩者四十八日，兀朮窮蹙，絕江遁去。世忠收餘軍還鎮江，拜檢校少保、武成感德軍節度使，神武左軍都統制。建安范汝為反，以世忠為福建、江西、荊湖宣撫副使，群賊遂平，授太尉，師還為江南東、西路宣撫使，置司建康。紹興三年，進開府儀同三司，充淮南東、西路宣撫使，置司泗州。四年，以建康、鎮江、江東宣撫使駐鎮江。是歲，金人與劉豫合兵，入侵，世忠親提騎兵，疾馳擊敵，金軍人馬俱斃。五年，進少保。六年，授武寧安化軍節度使、京東淮東路宣撫處置使，置司楚州。兼節制鎮江府，賜號揚武翊運功臣，加橫海、武寧、安化三鎮節度使，會秦檜主和議，命世忠徙屯鎮江。

世忠力陳和議之非，章十數上，慷慨激切。九年，授少師。十年，金人敗盟，世忠圍淮陽，金人來救，敗之。進太保，封英國公，兼河北諸路招討使。十一年，秦檜收三大將權，拜樞密使。世忠抗疏言檜誤國，繼上表乞骸。罷為醴泉觀使、奉朝請，進封福國公。十二年，改潭國公。十三年，封咸安郡王。十七年，改鎮南、武安、寧國節度使。二十一年薨，進拜太師，追封通義郡王，墓在湖州府烏程縣青山。孝宗朝，追封蘄王，諡忠武，配饗高宗廟庭。

世忠性戇直，勇敢忠義，事關廟社，必流涕極言。與檜同在政地，一揖外未嘗與談。解兵罷政，臥家凡十年，澹然自如，晚喜釋、老，自號清涼居士。子彥道、彥質、彥古，皆以才見用。彥古戶部尚書。
## 據
*《宋史·韓世忠傳》
*《古今圖書集成》·方輿彙編坤輿典·冢墓部·彙考·湖州府
田忌賽馬

**田忌賽馬**，以奇制勝之事也。

昔戰國時，齊田忌數與齊諸公子馳逐重射。孫臏見其馬足不甚相遠，馬有上、中、下輩。於是臏謂忌曰：「君第重射，臣能令君勝。」忌信然之，與王及諸公子逐射千金。及臨質，臏曰：「今以君之下駟與彼上駟，取君上駟與彼中駟，取君中駟與彼下駟。」

既馳三輩畢，而田忌一不勝而再勝，卒得王千金。

## 據
*《史記·孫武傳》
木衛二

**木衛二**，亦稱**歐羅巴**者，木星之衛星也。論及大小，居諸衛星第六，木衛第四。義大利人伽利略就而考之，乃伽利略衛星之一。
月

**月**者，坤輿之衞也，為陰之精，故曰**太陰**。其形圓，其質清，日光照之，則見其明。日光所不照，則謂之魄。故月望之日，日月相望，人居其間，盡睹其明，故形圓也。二絃之日，日照其側，人觀其傍，故半明半魄也。晦朔之日，日照其表，人在其裏，故不見也。天文代號：。

其行有遲疾。其極遲則日行十二度強，極疾則日行十四度半強。遲則漸疾，疾極漸遲，二十七日半強而遲疾一終矣。又月行之道，斜帶黃道。十三日有奇在黃道表，又十三日有奇在黃道裏。表裏極遠者，去黃道六度。二十七日有奇，陰陽一終。

張衡云：「對日之衝，其大如日，日光不照，謂之闇虛。闇虛逢月則月食，值星則星亡。」今曆家月望行黃道，則值闇虛矣。值闇虛有表裏深淺，故食有南北多少。月為太陰之精，以之配日，女主之象也。以之比德，刑罰之義。列之朝廷，諸侯大臣之類。故君明則月行依度，臣執權則月行失道。大臣用事，兵刑失理，則月行乍南乍北。女主外戚擅權，則或進或退。月變色，將有殃。月晝明，姦邪並作，君臣爭明，女主失行，陰國兵強，中國饑，天下謀僭。數月重見，國以亂亡。

日為德，月為刑。月歸而萬物死，日至而萬物生。

## 兼查
* 嫦娥
* 中秋
* 月餅
* 月老
* 月食

## 據
* 《隋書》·天文志
* 《淮南子》·天文訓
岳雲

**岳雲**，宋將岳飛養子也，重和二年生。年十二，從飛征伐，數立奇功，飛輒隱之。每戰，以手握兩鐵椎，重八十斤，先諸軍登城。襄漢平，功在第一，飛不言。逾年，銓曹辯之，始遷武翼郎，終左武大夫、提舉醴泉觀。紹興十一年十二月廿九斬於市，年二十三。

孝宗初，與飛同復元官，以禮祔葬，贈安遠軍承宣使。

## 據
*《宋史·岳飛傳》
吳質

**吳質**字**季重**，魏濟陰人也。漢熹平六年生。

質高文才，為魏文帝所善，拜中郎將，官至振威將軍。假節都督河北諸軍事，封列侯。後聲名狼藉，魏太和四年夏，病卒，謚為醜侯。其子應屢上書為父辯，嘉平六年，改謚威侯。
夏侯尚

**魏昌陵悼侯夏侯尚**字**伯仁**，漢人，淵從子也。曹操定冀州，尚為司馬，將騎從征伐，後為五官將文學。

曹魏初建，遷黃門侍郎。代郡胡叛，遣鄢陵侯彰征討之，以尚參彰軍事，定代地，還。

操崩于洛陽，尚持節，奉梓宮還鄴。並錄前功，封**平陵亭侯**，拜散騎常侍，遷中領軍。

文帝踐阼，更封**平陵鄉侯**，遷征南將軍，領荊州刺史，假節，都督南方諸軍事。勒諸軍擊破上庸，平三郡九縣，遷征南大將軍。黃初三年，車駕幸宛，使尚率諸軍與曹真共圍江陵，破權將諸葛瑾。城末拔，會大疫，詔敕尚引諸軍還。益封六百戶，並前九百戶，假鉞，進為牧。尚自上庸通道，西行七百餘裏，山民蠻夷多服從者。五六年間，降附數千家。五年，徙封**昌陵鄉侯**。

尚有愛妾嬖幸，寵奪適室。適室，曹氏女也，故文帝遣人絞殺之。尚悲感，發病恍惚，既葬埋妾，不勝思見，復出視之。文帝聞而恚之曰：「杜襲之輕薄尚，良有以也。」然以舊臣，恩寵不衰。六年，尚疾篤，還京都，帝數臨幸，執手涕泣。七年四月，尚薨，諡曰**悼侯**，子玄嗣。
日

**日**乃太陽之精，貞明不息，而其體質本無增損，但象一也。諸行星皆繫之而運。四時之變化，萬物之存續，亦繫之矣。天文代號：。

方其東升及將西沉時，乃覺其象頗大甚赤。至中天，則覺其象小而色稍淡。方其升于東方，但覺其光尚隱而物皆無影，其質尚暗而光不爍目。及將西沉亦猶是也。惟中天則大明朗照，質亦洞然而人不敢仰視。夏則朝暮涼而午漸熱，冬則朝暮寒而午稍溫。

日為眾陽之宗，故其煖熱之氣皆出乎日也。涼寒則日氣之不及處爾，日漸長故煖，日極長則熱矣。日漸短故涼，日極短則寒矣。暖則陽氣之盛也，而極則斯熱。涼則陰氣之盛也，而極則斯寒。

日食者，月掩之也，日在上，月在下，障於月之形也。日月合相襲，月在上日在下者，不能掩日。日在上，月在日下，障於日，月光掩日光，故謂之食也，障於月也，若陰雲蔽日月不見矣。其端合者，相食是也。其合相當如襲璧者，日既是也。

日為德，月為刑。月歸而萬物死，日至而萬物生。

## 生與亡
太陽之始，源於太虛寒雲。其初本為分子雲，氣多富氫，溫約十餘開氏度。及引力內攝，雲氣坍縮，旋聚成球，核心受壓生熱，溫至千萬度，遂發核聚變之功，合四氫核而生一氦核，釋光發熱，是為恆星之始也。

自初生至今，約歷四十六億載。今太陽正值壯年，屬主序星，光熱穩定，得以孕育系內萬物。

預其壽算，尚有五十億載。待核心之氫燃盡，氦核收縮，外殼受熱而張，體積大增，其色轉紅，變為紅巨星。屆時水、金二星，恐遭吞噬，地表亦將焦土。復歷數億年，外層氣體散逸，如環如霧，化為行星狀星雲；核心則備極凝縮，餘熱猶存，光白微弱，終成白矮星，此乃太陽之終局也。

## 註


## 出典
* 〔漢〕劉安《淮南子·天文訓》
* 〔漢〕王充《論衡·說日》
* 〔明〕章潢《圖書編·日遠近大小說》

## 據
廖化

**廖化**字**元儉**，本名**淳**，襄陽人也。

劉備入荊州，以關羽坐守，命化為主簿，羽敗，屬吳。思歸備，乃詐死。時人謂為信然，因攜持老母晝夜西行。會備東征。遇於秭歸。劉備大悅，以化為宜都太守。

備薨，時諸葛亮開府舉蔣琬茂才，化等為琬固讓，又化為丞相參軍北伐。後為督廣武，任陰平太守。

建興元年九月，攻守善羌侯宕蕈營。雍州刺史郭淮遣廣魏太守王贇、南安太守游奕將兵討化。淮上書，曹叡促詔淮敕奕諸別營非要處者，還令據便地。詔敕未到，奕軍為化所破；贇為流矢所中死。

十年，涼州胡王白虎文、治無戴降蜀，為郭淮破，姜維迎軍。次年，維令化於守山城，為淮所敗，然化徙胡入繁縣。

十二年，維遣化自白水南向鄧艾結營。洮城在水北，去艾屯六十里。艾即夜潛軍逕到，維果來渡，而艾先至據城，得以不敗。

稍遷至右車騎將軍，假節，領并州刺史，封中鄉侯，以果烈稱。官位與張翼齊，而在宗預之右。

景耀五年，維出兵狄道，化憂維繇役，曰：「『兵不戢，必自焚』，伯約之謂也。智不出敵，而力少於寇，用之無厭，何以能立？詩云『不自我先，不自我後』，今日之事也。」

六年夏，魏大興徒眾，以征西將軍鄧艾、鎮西將軍鍾會、雍州刺史諸葛緒數道並攻。於是遣左右車騎將軍張翼、廖化、輔國大將軍董厥等拒之。翼、厥甫至漢壽，維、化亦舍陰平而退，適與翼、厥合，皆退保劍閣以拒會。會與維書曰：「公侯以文武之德，懷邁世之略，功濟巴、漢，聲暢華夏，遠近莫不歸名。每惟疇昔，嘗同大化，吳札、鄭僑，能喻斯好。」維不答書，列營守險。會不能克，糧運縣遠，將議還歸。
咸熙元年春，化、預俱內徙洛陽道病卒。

小說《三國演義》以化為黃巾者，關羽千里尋兄時欲投羽，不允。雖不見史載，然多者悉以正矣。

## 據
* 《三國志·蜀書·廖化傳》
文聘

**魏新野壯侯文聘**宇**仲業**，漢南陽宛人也。初為劉表大將，使禦北方。表薨，其子琮立。曹操征荊州，琮舉州降，聘乃詣操。操問曰：「來何遲邪？」聘曰：「先日不能輔弼劉荊州以奉國家，荊州雖沒，常願據守川漢，保全土境，生不負於孤弱，死無愧於地下，而計不得已，以至於此。實懷悲慚，無顏早見耳。」遂欷歔流涕。操為之愴然，曰：「仲業，卿真忠臣也。」厚禮待之。授兵，使與曹純追討劉備於長阪。

江夏與吳地接，民心不安，乃以聘為江夏太守，使典北兵，委以邊事。賜爵**關內侯**。與樂進討關羽於尋口，有功，進**延壽亭侯**，加討逆將軍。又攻羽輜重於漢津，燒其船于荊城。

文帝踐阼，進爵**長安鄉侯**，假節。夏侯尚圍江陵，使聘別屯沔口。禦賊有功，遷後將軍，封**新野侯**。孫權以五萬眾自圍聘于石陽，甚急。聘堅守不動，權住二十余日乃解去。聘追擊破之。增邑五百戶，並前千九百戶。

聘在江夏數十年，有威恩，名震敵國，賊不敢侵。薨，諡曰**壯侯**。子**岱**，嘗分邑侯之，從子**厚**亦爵關內侯。岱早卒，以養子**休**嗣。休卒，子**武**嗣。

## 評

* 《三國志》評曰：「文聘鎮衛州郡，並著威惠。」

## 據

* 《三國志·魏書十八·文聘傳》
李典

**漢都亭愍侯李典**字**曼成**，後漢山陽巨野人也。

初平中，典從父乾引賓客數千隨曹操，從破黃巾于壽張，又從擊袁術，征徐州。呂布之亂，操遣乾還乘氏，慰勞諸縣。布別駕薛蘭、治中李封招乾，欲懼叛，乾不聽，遂殺乾。操使乾子整將乾兵，與諸將擊蘭、封。蘭、封破，從平兗州諸縣有功，稍遷青州刺史。整卒，典徙潁陰令，為中郎將，將整軍，遷離狐太守。

時操與袁紹相拒官渡，典率宗族及部曲輸穀帛供軍。紹破，以典為裨將軍，屯安民。操擊紹子譚、尚於黎陽，使典與程昱等以船運軍糧。會尚遣魏郡太守高蕃將兵屯河上，絕水道。典北渡河，攻蕃，破之，水道得通。

劉表使劉備北侵，至葉，曹操遣典從夏侯惇拒之。備一旦燒屯去，惇率諸軍追擊之，典曰：「賊無故退，疑必有伏。南道狹窄，草木深，不可追也。」惇不聽，與于禁追之，典留守。惇等果入賊伏裏，戰不利，典往救，備望見救至，乃散退。從圍鄴，鄴定，與樂進圍高幹于壺關，擊管承於長廣，皆破之。遷破虜將軍，封**都亭侯**。

典宗族部曲三千余家，居乘氏，自請願徙詣魏郡。曹操笑曰：「卿欲慕耿純邪？」典謝曰：「典駑怯功微，而爵寵過厚，誠宜舉宗陳力；加以征伐未息，宜實郊遂之內，以制四方，非慕純也。」遂徙部曲宗族萬三千余口居鄴。操嘉之，遷破虜將軍，與張遼、樂進屯合淝，孫權率眾圍之，遼欲奉教出戰。進、典、遼皆素不睦，遼恐其不從，典慨然曰：「此國家大事，顧君計何如耳，吾可以私憾而忘公義乎！」乃率眾與遼破走權。增邑百戶，並前三百戶。

年三十六薨，諡曰**愍侯**。有子禎，因典之功封關内侯。

典好學問，貴儒雅，不與諸將爭功，又敬賢士大夫，恂恂若不及，軍中稱其長者，是為儒將。

## 評

* 《三國志》評曰：「李典貴尚儒雅，義忘私隙，美矣。」

## 據

* 《三國志·卷十八·李典傳》
典韋

**典韋**，漢陳留己吾人也。

初平中，張邈舉義兵，韋為士，屬司馬趙寵。牙門旗長大，人莫能勝，韋一手建之，寵異其才力。

後投曹操，屬操將夏侯惇，數斬首有功，拜司馬。

操討呂布於濮陽。操夜襲布之別屯，比明破之。未及還，會布救兵至。布身自搏戰，自旦至日昳數十合，相持急。操寡陷陣，韋先占，將應募者數十人，皆重衣兩鎧，棄盾，但持長矛撩戟。時西面又急，韋進當之，賊弓弩亂髮，矢至如雨，韋不視，謂等人曰：「虜來十步，乃白之。」等人曰：「十步矣。」又曰：「五步乃白。」等人懼，疾言：「虜至矣！」韋手持十餘戟，大呼起，無不應手而倒者。會日暮，布退，操乃得引去。

拜韋都尉，引置左右，將親兵數百人，常繞大帳。遷為校尉。

操征荊州，至宛，張繡迎降。操甚悅，延繡及其將帥，置酒高會。操行酒，韋持大斧立後，刃徑尺，操所至之前，韋輒舉斧目之。竟酒，繡及其將帥莫敢仰視。

後十餘日，繡反，襲操營，操出戰不利，輕騎引去。韋戰於門中，賊不得入。兵遂散從他門併入。時韋校尚有十餘人，皆殊死戰，無不一當十。賊前後至稍多，韋以長戟左右擊之，一叉入，輒十餘矛摧。左右死傷者略盡。韋被數十創，短兵接戰，賊前搏之。韋雙挾兩賊擊殺之，餘賊不敢前。韋復前突賊，殺數人，創重發，瞋目大罵而死。賊乃敢前，取其頭，傳觀之，覆軍就視其軀。

操退住舞陰，聞韋死，為流涕，募間取其喪，親自臨哭之。遣歸葬襄邑，拜子滿為郎中。車駕每過，常祠以中牢。

#### 特徵

韋形貌魁梧，旅力過人，有志節任俠。韋既壯武，其所將皆選率，每戰鬥，常先登陷陳。韋性忠至謹重，常晝立侍終日，夜宿帳左右，稀歸私寢。好酒食，飲啖兼人，每賜食於前，大飲長歠，左右相屬，數人益乃供，操壯之。韋好持大雙戟與長刀等，軍中為之語曰：「帳下壯士有典君，提一雙戟八十斤。」

#### 家屬

*子 典滿，司馬、郎中、都尉，賜關内侯。

## 評

*《三國志》評曰：「許褚、典韋折沖左右，抑亦漢之樊噲也。」

*軍中為之語曰：「帳下壯士有典君，提一雙戟八十斤。」

## 據

*《三國志·卷十八·典韋傳》
戰國七雄

**戰國七雄**，周末七強國也。七國者：齊、楚、燕、韓、趙、魏、秦。除秦以外，六國均在崤山東，故亦稱「山東六國」。卒以秦一天下。
趙

**趙**，造父之後也。造父伐徐有功，周穆王封趙城，乃稱趙氏。自造父已降事周七世，幽王無道，叔帶乃去周如晉，事晉文侯，始建趙氏於晉。

自叔帶以降五世，趙宗益興。有趙夙者，晉獻公十六年為將伐霍有功，乃賜耿。

夙生共孟，共孟生成子衰。成季時，驪姬之亂，乃事公子重耳，從出亡十九年。公子重耳能歸國稱霸，多用成子策。成子生宣子盾，靈公時專國政。宣子生莊子朔，時屠岸賈有寵於晉公，擅與諸將攻趙於下宮，趙宗中絕。莊子夫人有遺腹，匿山中十五年，反國誅賈而復趙，曰文子武。文子時，大夫稍強，而晉公不察也。

初，景公立十二年而置六卿，趙氏在其中也。昭公六年，公卒，公室乃卑，六卿乃強。簡子鞅時，頃公十二年，六卿以法誅公族祁氏、羊舌氏，分其邑為十縣，各令其族為大夫，晉室由是益弱。定公時，范氏、中行作亂，簡子敗之，二氏出奔齊。出公十九年，知伯罃與趙、魏、韓分二氏地為邑，出公怒，告齊、魯，四卿恐，攻出公，出公奔齊，死於道。知伯乃立晉哀公。三年，知伯與襄子毋卹分二氏地，知伯益強。明年，襄子與魏桓子、韓康子敗知伯於晉陽，分其地。三家分晉，獨予晉室絳與曲沃。

烈侯籍立六年，始列諸侯。敬侯十一年，與韓、魏共滅晉國。

趙武靈王立，胡服騎射以強兵，滅中山。由是趙益強。秦國東向，五國既弱，獨趙能當之。唯立嗣不明，惠文王弱，趙復衰。幸得廉頗、李牧等守之。孝成王間，長平之戰，趙丁為之盡。及廉頗亡、李牧誅，趙無可當秦者，幽穆王立八年降秦。故太子嘉立於代，六年為秦所滅。趙遂亡。

趙之先人，同祖於秦為嬴姓。有蜚廉者，生二子。惡來為秦之先，季勝為趙之先。季勝以下四世為造父，造父始稱趙氏。造父以下七世為叔帶，始事晉。叔帶以下五世為趙夙，始有耿，趙由此興也。夙孫為趙成子衰。自成子衰及獻子浣凡九君，獻子子籍始侯。自烈侯籍至代王嘉凡十一君，自武靈王雍始稱王，王者六，卒入秦。自烈侯侯至代王虜，歷二百二十一年。
## 據
*《史記·晉世家》
*《史記·趙世家》
*《史記·十二諸侯年表》
*《史記·六國年表》
衛

**衛**，姬姓侯爵，出自周武王同母少弟，封為成王大司寇，食采於康，謂之康叔。成王誅武庚滅三監，中分其地，以其半立康叔封為衛伯，分以大路、綪茷、旃旌、大呂之樂。命以康誥，而封於商虛，其地汲郡朝歌縣是也。

其數世孫桓公完之，十三年魯隱公即位，春秋作。出公十二年西狩獲麟，後十一世聲公之子成侯速復降爵為侯，速孫嗣君更貶號曰君。而止有濮陽之地。及至秦二世時，廢其君為庶人。

## 衛君及夫人世子諡

康叔名封，武王同母少弟。（按《會編》：食采於康，故曰康叔，非諡也。）

康叔子牟諡康伯。

牟子諡考伯。

考伯子諡嗣伯。

嗣伯子諡𢈻伯。

疌伯子諡靖伯。

靖伯子諡貞伯。

貞伯子諡頃侯，頃侯賂周，始命為侯。

頃侯子諡釐侯。

釐侯少子和諡武公。

和子楊諡莊公。

夫人諡莊，為莊姜，又娶於陳，諡厲，為厲媯，其娣諡戴為戴媯。

楊子完諡桓公。

完弟州吁弒兄自立，無諡。

完弟晉諡宣公。

夫人諡宣為宣姜，即齊女，配伋，而公取之者也。生公子壽及朔。公之庶母諡夷，為夷姜，即公所烝也。是生伋。

晉子朔諡惠公。

晉子黔牟無諡，即伋之弟。

朔子赤諡懿公。

黔牟弟，昭伯頑之子申諡戴公。

申弟燬諡文公。

燬子鄭諡成公。

鄭子遫諡穆公。

遫子臧諡定公。

夫人諡定，為定姜。妾諡敬，為敬姒。

臧子衎諡獻公。

獻公出奔，衛人立其弟狄，為甯喜所殺，諡殤公。

衎子惡諡襄公。

夫人諡宣為宣姜。

惡庶子元諡靈公。

元子，蒯聵之子輒無諡，號出公。

元子蒯聵諡莊公。

襄公孫班師無諡。

公子起無諡。

元次子黔諡悼公。

黔子弗諡敬公。

弗子糾諡昭公。

公子亹弒昭公代立，諡懷公。

弗之孫頹弒懷公代立，諡慎公。

頹子訓諡聲公。

訓子遫貶號曰侯，諡成侯。

遫子諡平侯。

平侯子嗣君貶號曰君。

嗣君子朝，魏囚殺之，諡懷君。

嗣君弟諡元君。

元君子角，秦廢為庶人，無諡。

釐侯世子餘，諡共伯，其妻守義，諡共姜。

## 據
*宋胡安國《春秋諸國興廢說》
*清陳夢雷《古今圖書集成》，經濟彙編禮儀典·諡法部·彙考·衛君及夫人世子諡
趙 (釋義)

**趙**可指:
# 戰國七雄，宜閱趙；
# 五胡十六國，劉曜建，宜閱前趙；
# 五胡十六國，石勒建，宜閱後趙；
# 中國姓氏，宜閱趙氏。
燕 (釋義)

***[[燕京戎]]**，簡曰「燕」。
***[[南燕 (周)|南燕]]**，周諸侯，春秋左氏傳簡曰「燕」。
***[[燕]]**，周諸侯。春秋左氏傳簡曰「北燕」。
*燕國，三國公孫淵自立燕王建。
***[[前燕]]**，東晉時之前燕。
***[[西燕]]**，東晉時之西燕。
***[[後燕]]**，東晉時之後燕。
***[[南燕]]**，東晉時之南燕。
***[[北燕]]**，東晉時之北燕。
*五代十國時期之**[[燕 (五代)|燕]]**地。
***[[燕氏]]**，中國姓氏。
*玄鳥，見**[[鳦|燕科]]**。
樂綝

**魏愍侯樂綝**者，漢陽平衛國人，進子也。果毅有父風，官至揚州刺史。會諸葛誕反，掩襲殺綝。詔悼惜之，追贈衛尉，諡曰**愍侯**。有子**肇**。

## 據

*《三國志·卷十七·樂進傳》
李通

**魏都亭剛侯李通**，字**文達**，漢江夏平春人也。初以俠聞於江、汝之間，與其郡人陳恭共起兵於朗陵，眾多歸之。後恭妻弟陳郃殺恭而據其眾。通攻破郃軍，斬郃首以祭恭墓。又生擒黃巾帥吳霸而降其屬。遭歲大饑，通傾家振施，與士分糟糠，皆爭為用。由是盜賊不敢犯。

建安初，通舉眾詣曹操於許，拜振威中郎將，屯汝南西界。

操討張繡，劉表遣兵以助繡，操軍不利。通將兵夜詣操，操得以復戰。通為先登，大破繡軍，拜裨將軍，封**建功侯**。分汝南二縣，以通為陽安都尉。通妻伯父犯法，致之大辟。通妻子號泣以請其命。通曰：「方與曹公戮力，義不以私廢公。」

操與袁紹相拒於官渡。紹遣使拜通征南將軍，劉表亦陰招之，通皆拒焉。通親戚部曲流涕曰：「今孤危獨守，以失大援，亡可立而待也，不如亟從紹。」通按劍以叱之曰：「曹公明哲，必定天下。紹雖強盛，而任使無方，終為之虜耳。吾以死不貳。」即斬紹使，送印綬詣操。又擊郡賊瞿恭、江宮、沈成等，皆破其眾，送其首，淮、汝之地遂定。改封**都亭侯**，拜汝南太守。時賊張赤等五千餘家聚桃山，通攻破之。

劉備與周瑜等圍曹仁於江陵，別遣關羽絕北道。通率眾擊之，下馬拔鹿角入圍，且戰且前，以迎仁軍，勇冠諸將。道得病薨，時年四十二。追增邑二百戶，並前四百戶。有子**基**。

文帝踐阼，諡曰**剛侯**。詔曰：「昔袁紹之難，自許、蔡以南，人懷異心。通秉義不顧，使攜貳率服，朕甚嘉之。」

## 評

* 陳壽曰：「李通鎮衛州郡，並著威惠。」

## 據

* 《三國志·卷十八·李通傳》
呂虔

**魏萬年亭侯呂虔**字**子恪**，漢任城人也。

曹操在兗州，聞虔有膽策，以為從事，將家兵守湖陸。

襄陵校尉杜松部民炅母等作亂，與昌豨通，操以虔代松。虔到，招誘炅母渠率及同惡數十人，賜酒食，簡壯士伏其側，虔察炅母等皆醉，使伏兵盡格殺之。再撫其餘眾，群賊乃平。操以虔領泰山太守。

泰山郡接山海，世亂，聞民人多藏竄。袁紹所置中郎將郭祖、公孫犢等數十輩，保山為寇，百姓苦之。虔將家兵到郡，開恩信，祖等黨屬皆降服，諸山中亡匿者盡出安士業。簡其強者補戰士，泰山由是遂有精兵，名泰山軍。

濟南黃巾餘黨徐和等，所在劫長吏，攻城邑。虔引兵與夏侯淵會擊之，前後數十戰，斬首獲生數千人。

操使虔督青州諸郡兵以討東萊群賊李條等，有功。操令曰：「夫有其志，必成其事。蓋烈士之所徇也。卿在郡以來，禽奸討暴，百姓獲安，躬蹈矢石，所征輒克。昔寇恂立名于汝、潁，耿弇建策於青、兗，古今一也。」舉茂才，加騎都尉，典郡如故。虔在泰山十數年，甚有威惠。

文帝即王位，加裨將軍，封**益壽亭侯**，遷徐州刺史，加威虜將軍。請琅邪王祥將為別駕，民事一以委之，世多其能任賢。討利城叛賊，斬獲有功。

明帝即位，徙封**萬年亭侯**，增邑二百，並前六百戶。

薨，子**翻**嗣。翻薨，子**桂**嗣。

## 評

*《三國志》評曰：「呂虔鎮衛州郡，並著威惠。」

## 據

*《三國志·卷十八·呂虔傳》
樂進

**魏廣昌威侯樂進**字**文謙**，漢陽平衛國人也，容貌短小。以膽烈從曹操，為帳下吏。遣還本郡募兵，得千餘人，還為軍假司馬、陷陳都尉。

從擊呂布于濮陽，張超於雍丘，橋蕤於苦，皆先登有功，封**廣昌亭侯**。從征張繡於安眾，圍呂布於下邳，破別將，擊眭固於射犬，攻劉備於沛，皆破之，拜討寇校尉。渡河攻獲嘉，還，從擊袁紹於官渡，力戰，斬紹將淳于瓊。從擊紹子譚、尚于黎陽，斬其大將嚴敬，行遊擊將軍。別擊黃巾，破之，定樂安郡。從圍鄴，鄴定，從擊袁譚于南皮，先登，入譚東門。譚敗，別攻雍奴，破之。

建安十一年，操表漢獻帝，稱進及于禁、張遼曰：「武力既弘，計略周備，質忠性一，守執節義，每臨戰攻，常為督率，奮強突固，無堅不陷，自援桴鼓，手不知倦。又遣別征，統御師旅，撫眾則和，奉令無犯，當敵制決，靡有遺失。論功紀用，宜各顯寵。」於是以進為折衝將軍。

別征高幹，從北道入上黨，回出其後。幹等還守壺關，連戰斬首。幹堅守未下，會操自征之，乃拔。操征管承，軍淳于，遣進與李典擊之。承破走，逃入海島，海濱平。荊州未服，遣屯陽翟。後從平荊州，留屯襄陽，擊關羽、蘇非等，皆走之，南郡諸縣山谷蠻夷詣進降。又討劉備臨沮長杜普、施陽長梁大，皆大破之。後從征孫權，假進節。操還，留進與張遼、李典屯合淝，增邑五百，並前凡千二百戶。以進數有功，分五百戶，封子綝列侯，遷右將軍。

建安二十三年薨，諡曰**威侯**。

## 評

*陳壽：「樂進以驍果顯名，而鑒其行事，未副所聞。」

## 據

*《三國志·卷十七·樂進傳》
許褚

**魏牟鄉壯侯許褚**字**仲康**，漢譙國譙人也。

## 生平

漢末，聚少年及宗族數千家，共堅壁以禦寇。時汝南葛陂賊萬余人攻褚壁，褚眾不少敵，力戰疲極。兵矢盡，乃令壁中男女，聚治石如杆鬥者置四隅。褚飛石擲之，所值皆摧碎。賊不敢進。糧乏，偽與賊和，以牛與賊易食，賊來取牛，牛輒奔還。褚乃出陳前，一手逆曳牛尾，行百余步。賊眾驚，遂不敢取牛而走。由是淮、汝、陳、梁間，聞皆畏憚之。

太祖徇淮、汝褚以眾歸太祖。太祖見而壯之，曰：「此吾樊噲也。」即日拜都尉，引入宿衛。諸從褚俠客，皆以為虎士。從征張繡，先登，斬首萬計，遷校尉。從討袁紹於官渡。時常從士徐他等謀為逆，以褚常侍左右，憚之不敢發。伺褚休下日，他等懷刀入。褚至下舍心動，即還侍。他等不知，入帳見褚，大驚愕。他色變，褚覺之，即擊殺他等。太祖益親信之，出入同行，不離左右。從圍鄴，力戰有功，賜爵關內侯。

后從太祖討韓遂、馬超於潼關。太祖將北渡，臨濟河，先渡兵，獨與褚及虎士百余人留南岸斷後。超將步騎萬餘人，來奔太祖軍，矢下如雨。褚白太祖，賊來多，今兵渡已盡，宜去，乃扶太祖上船。賊戰急，軍爭濟，船重欲沒。褚斬攀船者，左手舉馬鞍蔽太祖。船工為流矢所中死，褚右手並泝船，僅乃得渡。是日，微褚幾危。其後太祖與遂、超等單馬會語，左右皆不得從，唯將褚。超負其力，陰欲前突太祖，素聞褚勇，疑從騎是褚。乃問太祖曰：「公有虎侯者安在?」太祖顧指褚，褚瞋目盼之。超不敢動，乃各罷。後數日會戰，大破超等，褚身斬首級，遷武衛中郎將。武衛之號，自此始也。軍中以褚力如虎而癡，故號曰**虎癡**；是以超問虎侯，至今天下稱焉，皆謂其姓名也。

曹仁自荊州來朝謁，太祖未出，入與褚相見於殿外。仁呼褚入便坐語，褚曰：「王將出。」便還入殿，仁意恨之。或以責褚曰：「征南宗室重臣，降意呼君，君何故辭?」褚曰：「彼雖親重，外藩也。褚備內臣，眾談足矣，入室何私乎?」太祖聞，愈愛待之，遷中堅將軍。太祖崩，褚號泣嘔血。

文帝踐阼，進封萬歲亭侯，遷武衛將軍，都督中軍宿衛禁兵，甚親近焉。初，褚所將為虎士者從征伐，太祖以為皆壯士也，同日拜為將，其後以功為將軍封侯者數十人，都尉、校尉百余人，皆劍客也。明帝即位，進牟鄉侯，邑七百戶，賜子爵一人關內侯。褚薨，諡曰壯侯。子儀嗣。

## 家屬

#### 兄
* 許定，振威將軍。

#### 子
* 許儀
* 許綜

## 特徵

褚長八尺餘，腰大十圍，容貌雄毅，勇力絕人。褚性謹慎奉法，質重少言。

## 評
三國志評曰：許褚、典韋折沖左右，抑亦漢之樊噲也

## 據
* 《三國志》·卷十八·許褚傳
分類:曹魏列傳
龐德

**魏關門壯侯龐德**，字**令明**，漢南安狄道人也。少為郡吏、州從事。

初平中，從馬騰擊反羌叛氐，數有功，稍遷至校尉。建安中，曹操討袁譚、尚于黎陽，譚遣郭援、高幹等略取河東，操使鍾繇率關中諸將討之。德隨騰子超拒援、幹於平陽，德為軍鋒，進攻援、幹，大破之，親斬援首。拜中郎將，封**都亭侯**。每戰，常陷陳卻敵，勇冠騰軍。後騰征為衛尉，德留屬超。操破超于渭南，德隨超亡入漢陽，保冀城。後復隨超奔漢中，從張魯。操定漢中，德隨眾降。操素聞其驍勇，拜立義將軍，封**關門亭侯**，邑三百戶。

侯音、衛開等以宛叛，德將所領與曹仁共攻拔之，斬音、開，遂南屯樊城，討關羽。樊下諸將以德兄在漢中，頗疑之。德常曰：「我受國恩，義在效死。我欲身自擊羽。今年我不殺羽。羽當殺我。」後親與羽交戰，射羽中額。時德常乘白馬，羽軍謂之「白馬將軍」，皆憚之。仁使德屯樊北十里，會漢水暴溢，淹其營，德與諸將避水上堤。羽乘船攻之，以大船四面射堤上。德被甲持弓，箭不虛發，自平旦力戰至日過中。羽攻益急，矢盡，短兵接戰。德謂督將成何曰：「吾聞良將不怯死以苟免，烈士不毀節以求生。今日，我死日也。」戰益怒，氣愈壯，而水浸盛，吏士皆降。德與麾下將一人，五伯二人，彎弓傅矢，乘小船欲還仁營。水盛船覆，失弓矢，獨抱船覆水中，為羽所得，立而不跪。羽謂曰：「卿兄在漢中，我欲以卿為將，不早降何為焉？」德罵羽曰：「堅子，何謂降也！魏王帶甲百萬，威振天下。汝劉備庸才耳，豈能敵邪？我寧為國家鬼，不為賊將也。」遂為羽所殺。操聞而悲之，為之流涕，封其二子為列侯。子**會**，勇烈有父風，為中衛將軍。

文帝即皇帝位，乃遣使就德墓賜諡，策曰：「昔先軫喪元，王蠋絕脰，隕身徇節，前代美之。惟侯戎昭果毅，蹈難成名，聲溢當時，義高在昔，寡人湣焉，諡曰**壯侯**。」

## 評

*陳壽評曰：「龐德授命叱敵，有周苛之節。」

## 據
*《三國志》·卷十八·龐德傳
太白

**太白**，即**金星**，太陽系之行星也。論及去日遠近，居第二，與辰星同為晨昏星。倘計大小，居第六，大於水星，小於日一百倍。地球則大於金星三十六倍又二十七分之一。天文代號：。

晨見東方，為啟明；昏見西方，為太白，又曰長庚。《小雅·大東篇》曰︰「東有啟明，西有長庚。有捄天畢，載施之行。」朱熹注之曰︰「啟明、長庚，皆金星也。以其先日而出，故謂之啟明；以其後日而入，故謂之長庚。葢金水二星常附日行而或先或後，但金大水小，故獨以金星為言也。行，行列也，言啟明、長庚亦無實用，但施之行列而已。」《漢書·天文志》曰︰「太白曰西方秋金，義也，言也。」是故金星又曰太白。

## 運

試測金星于西將伏、東初見時，用遠鏡窺之，必見其體，其光皆如新月之象，或西或東，光恆向日。又于西初見、東將伏時，如前法窺之，則見其光體全圓。若于其留際觀之，見其體又非全圓，而有光有魄。蓋因金星不旋地球如月體。乃得齊見其光之盈縮。故曰︰「金星以太陽為心，如圖，月在太陽人目之間，為丙則無光。金星在太陽人目之間，為乙亦無光。若地在戊日丁月之間，則月光滿。若太陽戊在金星甲地球之間，則金星光滿。若在左右，則月及金星各有半光。光之大小如按古圖，不析其理，雖千百世不能透其根也。」

古者言，太白在本輪上，體小光盛；在本輪下，體大光淡；在左右體，不甚大，而光甚盛。今如圖解之：在高，于時為朢，其體遠，則見小，全透其光，故盛也；在庳，于時為晦，不可得見，晦朔左右去地為近，則體見大哉，生明，故稍淡也；在左右為上下弦，所見半體，故不甚大，遠近之間，又見半光，故甚盛也。

又金星因歲輪于地，時近時遠，遠時顯，其體小而光全。若以遠鏡窺之，難分別其或圓或缺之體。在極遠，左右數十度亦然。若在中距者，其光稍淡，則遠鏡可略測其體之形。然光芒銳利亦難明，別為真體或為虛映之光。惟在極近數十度，則光更淡，又于地近其體，顯大可明見之。

## 另見
* 金星凌日
* 金星曆法

## 據
* 《爾雅·釋天》
* 《古今圖書集成》·曆象彙編乾象典·七政部·彙考·金星圖說
* 《古今圖書集成》·曆象彙編乾象典·天地總部·彙考·日月同經度不同緯度不食圖說
于禁

**魏益壽厲侯于禁**字**文則**，漢泰山巨平人也。

黃巾起，鮑信招合徒眾，禁附從焉。及曹操領兗州，禁與其黨俱詣為都伯，屬將軍王朗。朗異之，薦禁才任大將軍。操召見與語，拜軍司馬，使將兵詣徐州，攻廣戚，拔之，拜陷陳都尉。

從討呂布於濮陽，別破布二營於城南，又別將破高雅於須昌。

從攻壽張、定陶、離狐，圍張超於雍丘，皆拔之。

從征黃巾餘黨劉辟、黃邵等，屯版粱，邵等夜襲操營，禁帥麾下擊破之，斬邵等，盡降其眾，遷平虜校尉。

從圍袁術將橋蕤於苦，斬蕤等四將。

從至宛，降張繡。繡復叛，操與戰不利，還舞陰。是時軍亂，各間行求操。禁獨勒所將數百人，且戰且引，雖有死傷不相離。虜追稍緩，禁徐整行隊，鳴鼓而還。未至操所，道見十餘人被創裸走，禁問其故，曰：「為青州兵所劫。」初，黃巾降，號青州兵，操寬之。故敢因緣為略。禁怒，令其眾曰：「青州兵同屬曹公，而還為賊乎！」乃討之，數之以罪。青州兵遽走詣操自訴。禁既至，先立營壘，不時謁操。或謂禁：「青州兵已訴君矣，宜促詣公辨之。」禁曰：「今賊在後，追至無時，不先為備，何以待敵？且公聰明，譖訴何緣！」徐鑿塹安營訖，乃入謁，具陳其狀。操悅，謂禁曰：「淯水之難，吾其急也，將軍在亂能整，討暴堅壘，有不可動之節，雖古名將，何以加之！」於是錄禁前後功，封**益壽亭侯**。

復從攻張繡於穰，擒呂布於下邳，別與史渙、曹仁攻眭固於射犬，破斬之。

操初征袁紹，紹兵盛，禁願為先登。操壯之，乃選步騎二千人，使禁將，守延津以拒紹，自引軍還官渡。劉備以徐州叛，操東征之。紹攻禁，禁堅守，紹不能拔。復與樂進等將步騎五千，擊紹別營，從延津西南緣河至汲、獲嘉二縣，焚燒保聚三十餘屯，斬首獲生各數千，降紹將何茂、王摩等二十餘人。操復使禁別將屯原武，擊紹別營于杜氏津，破之。遷裨將軍，從還官渡。操與紹連營，起土山相對。紹射營中，士卒多死傷，軍中懼。禁督守土山，力戰，氣益奮。紹破，遷偏將軍。冀州平。

操嘗恨朱靈，欲奪其營。以禁有威重，遣禁將數十騎，賫令書，徑詣靈營奪其軍，靈及其部衆莫敢動；乃以靈爲禁部下督，衆皆震服，其見憚如此。

昌豨復叛，遣禁征之。禁急近攻豨；豨與禁有舊，詣禁降。諸將皆以為豨已降，當送詣操，禁曰：「諸君不知公常令乎！圍而後降者不赦。夫奉法行令，事上之節也。豨雖舊友，禁可失節乎！」自臨與豨決，隕涕而斬之。是時操聞而歎曰：「豨降不詣吾而歸禁，豈非命耶！」益重禁。東海平，拜禁虎威將軍。

後與臧霸等攻梅成，張遼、張郃等討陳蘭。禁到，成舉眾三千餘人降。既降復叛，其眾奔蘭。遼等與蘭相持，軍食少，禁運糧前後相屬，遼遂斬蘭、成。增邑二百戶，並前千二百戶。

操常恨朱靈，欲奪其營。以禁有威重，遣禁將數十騎，齎令書，徑詣靈營奪其軍，靈及其部眾莫敢動；乃以靈為禁部下督，眾皆震服，其見憚如此。遷左將軍，假節鉞，分邑五百戶，封一子列侯。

建安二十四年，操駐長安，使曹仁討關羽於樊，又遣禁及龐德助仁。秋，大霖雨，漢水溢，平地水數丈，禁等七軍皆沒。禁與諸將登高望水，無所回避，羽乘大船就攻禁等，禁遂降，惟德不屈節而死。操聞之，哀歎者久之，曰：「吾知禁三十年，何意臨危處難，反不及龐德邪！」會孫權擒羽，獲其眾，禁復在吳。

文帝踐阼，權稱藩，遣禁還。帝引見禁，鬚髮皓白，形容憔瘁，泣涕頓首。帝慰諭以荀林父、孟明視故事，拜安遠將軍。欲遣使吳，先令北詣鄴謁高陵。帝使豫於陵屋畫關羽戰克、龐德憤怒、禁降服之狀。禁見，慚恚發病薨。諡禁曰**厲侯**。
#### 特徵
是時，禁與張遼、樂進、張郃、徐晃俱為名將，操每征伐，咸遞行為軍鋒，還為後拒；而禁持軍嚴整，得賊財物，無所私入，由是賞賜特重。然以法禦下，不甚得士眾心。
#### 家屬
*子 圭，益壽亭侯。
## 評
*《三國志》評曰：「于禁最號毅重，然弗克其終。」
*曹操曰：「淯水之難，吾其急也，將軍在亂能整，討暴堅壘，有不可動之節，雖古名將，何以加之！」
*操曰：「吾知禁三十年，何意臨危處難，反不及龐德邪！」
## 據
*《三國志·魏書·于禁傳》
天演

**天演**者，本西國格物家言也。其學以天擇物競二義，綜萬彙之本原、考動植之蕃耗，言治者取焉。因物變遞嬗，深揅乎質力聚散之義，推極乎古今萬國盛衰興壞之由，而大歸以任天為治。赫胥黎氏起而盡變故說，以為天下不可獨任，要貴人以人持天。以人持天，必究極乎天賦之能，使人治日即乎新，而後其國永存，而種族賴以不墜，是之謂與天爭勝。而之爭天而勝天者，又皆天事之所苞。是故天行人治，同歸天演。

而今生物天演之則者，始於查爾斯·達爾文。達爾文氏就加拉巴哥群島，觀禽鳥，而得之矣。

## 據
* 嚴復·《天演論》·商務印書館民國二十八年版·吳汝綸敍。
斯密亞丹

**斯密亞丹**者，斯密其氏，亞丹其名，蘇格蘭之噶谷邸人也，生年不明，公元一七二三年六月五日受洗，且充生年。父業律師，為其地監榷，死逾月而亞丹生。母守志不再醮，撫遺腹甚有慈恩，卒享大年，親見其子成大名。而亞丹亦孝愛，終其身不娶婦，門以內，雍雍如也。亞丹生而羸弱，甫三歲，游外家，為埃及流丐所擄。尋而復歸，入裡小塾學書計。十四進格拉斯高鄉學，十八而為巴列窩選生，資以廩餼，入英之鄂斯福國學。當十七稘中葉，英國國論最淆，教宗演事上無犯之旨。凡後此所嚴為立政憲法者，皆以謂叛上褻天之邪說而斥之。韓諾華氏新入英為王，英前王雅各黨人，潛聚其中，陰謀所以反政者。以故國學師資窳怠，章則放紛。斯密遊於其間，獨亹亹毣毣，沈酣典籍，居之六年，而學術之基以立。既卒業，居額丁白拉，以辭令之學授徒，一時北部名流，多集館下。於是而交休蒙大辟。休蒙大辟者，以哲學而兼史家，為三百年新學鉅子。斯密與深相結，交久而情益親。繼而主格拉斯高名學講習，其明年改主德行字，又時時以計學要義演說教人。蓋斯密平生著作，傳者僅十餘種，《原富》最善，《德性論》次之，皆於此時肇其始矣。一七六三年，有公爵拔古魯者，挾斯密以游歐洲，居法國者三十餘月。法人為自然學會，會中人皆名宿，而休蒙適副英使居巴黎，則介斯密游其曹偶，遂與拓爾古、格斯尼、摩禮利輩，皆莫逆為摯交，而斯密之見聞乃益進。

當是時，歐洲民生蕉然，大變將作，法國外則東失印度，西喪北美，內則財賦枵虛，政俗大壞。華盛頓起而與英爭自立，兩洲騷然。自由平等之義，所在大昌。民處困阨之中，求其故而不得，則相與歸獄於占制。有識之徒，於政治宗教咸有論著。斯密生於此時，具深湛之思，值變化之會，故《原富》有作。雖曰其人贍知，抑亦時之所相也。歸裡杜門十年，而《原富》行於世。書出，各國傳譯，言計之家，偃爾宗之。而同時英宰相弼德，於其學尤服膺，欲采其言，盡變英之財政。適與拿破崙相抗，兵連軍興，重未暇及也。然而弛愛爾蘭入口之禁，與法人更定條約，平其酒榷，不相齕，則皆斯密氏之畫雲。夫兵者，國之蟊賊，而變法與民更始，非四封無警尤不行。北美自立，英國債之積已多，洎連普魯士，以抗拿破侖，海陸倥傯，斯英人無釋負之一日矣。顧英國負雖重，而蓋藏則豐。至今之日，其宜貧弱而反富強者，夫非掊鎖廓門，任民自由之效歟！則甚矣，道之無負於人國也。

居久之，斯密為格拉斯高國學祭酒，年六十四矣，逾三年死，時為一七九零年七月十七日。其葬於額丁白拉剛囊門之某園。斯密於學靡所不窺，少具大志，欲取經世之要而一理之，道遠命促，僅竟其二。《德性論》言風俗之所以成。其與同時哲學家異者，諸家言群道起於自營，《德性論》謂起於人心之相感。性豈弟，人樂與親，與人言論，不為發端，俟有所起而後應之。機牙周給，強記多聞，舉座驚歎。燕居好深湛之思，當其獨往，耳目殆廢。家本中貲，以學自饒，然勇於周恤，盡耗其產。死日獨余楹書，以畀其外弟竇格拉斯雲。

嚴復曰︰「德人最重汗德《心學》，見謂生民未有，必求其配，無已，其《原富》乎？夫二書辭旨，奧顯絕殊，而德人稱之顧若此。或曰︰『斯密之遊法也，去革命之起無兒時，然於事前未聞一論及之。』此以云先兒之識，殆未然歟？嗟夫！此以見斯密之不苟，而立言之有法也。夫妄億一國之變，雖庸夫優為之，中以邀名，不中無。獨至知言之士，一言之發，將使可復。彼寧默然者，知因緣至繁，無由施其內籀之術故也。不然，據既然之跡，推必至之勢。理財禁民之際，一私之用，則禍害從之。執因而窮果，以斯密處此，猶疇人之於交食，良醫之於死生，夫何難焉！雖然，吾讀其書，見斯密自詭其言之見用也，則期諸烏托邦。其論四民之愛國也，則首農而黜商賈。顧死未三十年，大通商政，行之者不獨一英國也。而死守稼律，聯田主以旅距執政，乃農而非商也。事之未形，其變之不可知如此，雖在聖智，有時而熒。然則後之論世變者，可不謹其所發也哉！可不謹其所發也哉！」

## 據
* 嚴復《斯密亞丹傳》
百科全書

**百科全書**者，西文曰**嬰塞覺羅辟的亞**，正譯曰**智環**，或曰**學郛**。蓋以一部之書，舉古今宇內，凡人倫思想之所及，為學術，為技能，為天官，為地誌，為各國諸種有傳之人，為宗教鬼神可通之理，下至草木、禽獸、藥物、玩好，皆備於此書焉，元元本本，殫見浹聞，錄而著之，以供檢考。泱漭浩瀚，靡所不賅。真人慧之淵海，而物理之圜樞也。

方治化之進也，民有餘於衣食，則思想問學之事興焉。仰觀俯察，遠物近身，十口相傳，閱歷斯富。有聖人作，文學肇興，變口述而為記載，由是金石而外，東有殺青鉛槧，西有貝葉羊皮，書籍之用斯溥，小學之功日繁。賢者識大，不賢識小，此民智之所以日辟也。雖然，未已，必剞劂用以省傳抄之勞，繪畫行以得物形之似，而圖畫之功，乃不勝用爾。且學之演也，常作始於簡，成終於繁。而教之神也，又先為其分，而後期於合。是故西哲有言︰「自古及今，凡人類之理想，如鋃鐺然，無一環而特起；又若綱目然，必聯繫而相資。此誠見其會通而不刊之論也已。」

往者龍門太史遷，生西漢之代，承百家蠭起之餘，九流分出之際，創為通史。自謂罔羅天下放失舊聞，故紀傳世家而外，為十表八書。其自序也，首載父談所論六家要指之言，繼乃詳其述作之緣起。其意亦曰︰「古之人方為其分，至於我而後為其合，自吾書成，一切載籍，學者皆可以不治，必欲為學，治吾書可耳。」是亦中國學郛之權輿也。

歐洲學郛之作，發現於十八世紀之中葉。而夷考本始，則希臘碩師雅裡斯多德，已有人類智慧總一拓都而支流節目皆相搘拄之言。近古元明間，英有羅哲爾佩根，德有阿爾思迭，皆斐然述作，事勤文富，有足多者。降至康、乾之間，歐洲文明肇啟，舊者宗教之迷信，政法之專制，在在無以協於人心理想之安。於時法國篤生兩賢︰曰狄圖魯，曰達林白。本英國哲家法蘭碩培根之指，號召同志，閎規大起。議造此書，用分功之術。其著論也，人各貢其所知，而兩賢司其編輯。當是之時，法有孟德斯鳩、福祿特爾、盧梭、拓爾古、康特什之倫，英有亞丹斯密、休蒙，德有汗德、賴伯聶子，相與矯尾礪角，摧陷廓清。而智環一書，實群言之林府。於是政教篤舊之家，心駭神愕，出死力以與是書抵距。蓋其書越二十年而始成，編輯之人，屢及於難。迨成書，而大陸革命之期亦至，其學術左右世運之功，有如此哉﹗是故言智環者，必以此書稱首。

顧近世以來，歐洲學術，川增潮長，是以列國各有其書，而數數增修，與時偕極。嚴復惜中國《圖書集成》，徒充棟之書，而不足媲其利用。
## 據
*嚴復〈百科全書〉一文
夏侯惇

**魏高安忠侯夏侯惇**字**元讓**，漢沛國譙人，夏侯嬰之後也。

## 生平
年十四，就師學。人有辱其師者，惇殺之，由是以烈氣聞。曹操初起，惇常為裨將，從征伐。操行奮武將軍，以惇為司馬，別屯白馬，遷折衝校尉，領東郡太守。操征陶謙，留惇守濮陽。

張邈叛迎呂布，操家在鄄城，惇輕軍往赴，適與布會，交戰。布退還，遂入濮陽，襲得惇軍輜重。遣將偽降，共執持惇，責以寶貨，惇軍中震恐。惇將韓浩乃勒兵屯惇營門，召軍吏諸將，皆案甲當部不得動，諸營乃定。遂詣惇所，叱持質者曰：「汝等凶逆，乃敢執劫大將軍，復欲望生邪！且吾受命討賊，寧能以一將軍之故，而縱汝乎？」因涕泣謂惇曰：「當奈國法何！」促召兵擊持質者。持質者惶遽叩頭，言：「我但欲乞資用去耳！」浩數責，皆斬之。惇既免，操聞之，謂浩曰：「卿此可為萬世法。」乃著令：「自今已後有持質者，皆當並擊，勿頤質。」由是劫質者遂絕。

操自徐州還，惇從征呂布。為流矢所中，傷左目。復領陳留、濟陰太守，加建武將軍，封高安鄉侯。時大旱，蝗蟲起，惇乃斷太壽水作陂，名太壽陂，身自負土，率將士勸種稻，民賴其利。轉領河南尹。操平河北，為大將軍後拒。鄴破，遷伏波將軍，領尹如故，使得以便宜從事，不拘科制。建安十二年，錄惇前後功，增封邑千八百戶，並前二千五百戶。

二十一年，從征孫權還，使惇都督二十六軍，留居巢。賜伎樂名倡。令曰：「魏絳以和戎之功，猶受金石之樂，況將軍乎！」二十四年，操軍破呂布於摩陂，召惇常與同載，特見親重，出入臥內，諸將莫得比也。拜前將軍，督諸軍還壽春，徙屯召陵。曹丕即王位，拜惇大將軍，數月薨。諡曰忠侯。

### 特徵
惇雖在軍旅，親迎師受業。性清儉，有餘財輒以分施。不足資之於官，不治產業。

### 家屬

#### 子
*夏侯充。
*夏侯楙，侍中、尚書，安西、鎮東將軍，假節。

## 評
*三國志評曰：夏侯、曹氏，世為婚姻。故惇、淵、仁、洪、休、尚、真等並以親舊肺腑，貴重于時，左右勳業，咸有效勞。

## 據
*《三國志·魏書九·諸夏侯曹傳》
夏侯淵

**漢博昌愍侯夏侯淵**字**妙才**，惇族弟也。

## 生平

### 群雄逐鹿

曹操居家，曾有縣官事，淵代引重罪，操營救之，得免。操起兵，以別部司馬、騎都尉從，遷陳留、潁川太守。及與袁紹戰於官渡，行督軍校尉。紹破，使督兗、豫、徐州軍糧。時軍食少，淵傳饋相繼，軍以復振。昌狶反，遣于禁擊之，未拔。復遣淵與禁並力，遂擊狶，降其十餘屯，狶詣禁降。淵還，拜典軍校尉。濟南、樂安黃巾徐和、司馬俱等攻城，殺長吏，淵將泰山、齊、平原郡兵擊，大破之，斬和，平諸縣，收其糧谷以給軍士。十四年，以淵為行領軍。

### 大戰雍涼
操征孫權還，使淵督諸將擊廬江叛者雷緒，緒破，又行征西護軍，督徐晃擊太原賊，攻下二十餘屯，斬賊帥商曜，屠其城。從征韓遂等，戰于渭南。與操會安定，降楊秋。

十七年，操乃還鄴，以淵行護軍將軍，督朱靈、路昭等屯長安，擊破南山賊劉雄，降其眾。圍遂、超餘黨梁興於鄠，拔之，斬興，封博昌亭侯。馬超圍涼州刺史韋康于冀城。淵救康，未到，康敗。去冀二百餘里，超來逆戰，軍不利。

十九年，趙衢、尹奉等謀討超，姜敘起兵鹵城以應之。衢等譎說超，使出擊敘，於後盡殺超妻子。超奔漢中，還圍祁山。敘等急求救，諸將議者欲須操節度。淵曰：「公在鄴，反復四千里，比報，敘等必敗，非救急也。」遂行，使張郃督步騎五千在前，從陳倉狹道入，淵自督糧在後。郃至渭水上，超將氐、羌數千逆郃。未戰，超走，郃進軍收超軍器械。淵到，諸縣皆己降。韓遂在顯親，淵欲襲取之，遂走。

初，枹罕宋建因涼州亂，自號河首平漢王。操使淵帥諸將討建。淵至，圍枹罕。月餘拔之，斬建及所置丞相已下。淵別遣張郃等平河關，渡河入小湟中，河西諸羌盡降，隴右平。操下令曰：「宋建造為亂逆三十餘年，淵一舉滅之，虎步關右，所向無前。仲尼有言：『吾於爾不如也。』廿一年，增封三百戶，並前八百戶。還擊武都氐羌下辯，收氐穀十餘萬斛。

操西征張魯，淵等將涼州諸將侯王已下，與操會休亭。操每引見羌、胡，以淵畏之。會魯降，漢中平，以淵行都護將軍，督張郃、徐晃等平巴郡。操還鄴。留淵守漢中，即拜淵征西將軍。

### 定軍山
廿三年，劉備軍陽平關，淵率諸將拒之。相守連年。廿四年正月，備夜燒圍鹿角。淵使張郃護東圍，自將輕兵護南圍，鹿角去本營十五里，淵將四百兵行鹿角，因使士補之。備軍山上望見，從谷中卒出，淵使兵與斗，備軍遂繞出其後，兵退而淵未至，甚可傷。備挑郃戰，郃軍不利。淵分所將兵半助郃，爲備所襲，淵遂為黃忠梟首。

曹操涕曰：「淵本非能用兵也，軍中呼為"白地將軍"，為督帥尚不當親戰，況補鹿角乎！」諡曰**愍侯**。

淵爲將，赴急疾，常出敵之不意，故軍中爲之語曰：「典軍校尉夏侯淵，三日五百，六日一千。」。初，淵雖數戰勝，操常戒曰：「爲將當有怯弱時，不可但恃勇也。將當以勇爲本，行之以智計；但知任勇，一匹夫敵耳。」

## 家屬

#### 子
*夏侯衡，安寧亭侯。
*夏侯霸，右將軍，後投蜀。
*夏侯稱。
*夏侯威，兗州刺史。
*夏侯榮。
*夏侯惠，樂安太守。
*夏侯和，河南尹。
*又一子，時兖、豫大亂，淵以饑乏，棄其幼子，而活亡弟孤女。

## 評
*三國志評曰：夏侯、曹氏，世為婚姻。故惇、淵、仁、洪、休、尚、真等並以親舊肺腑，貴重於時，左右勳業，咸有效勞。
*初，淵雖數戰勝，操常戒曰：「為將當有怯弱時，不可但恃勇也。將當以勇為本，行之以智計；但知任勇，一匹夫敵耳。」

## 據
*《三國志》·魏書九·諸夏侯曹傳
閻溫

**閻溫**字**伯儉**，漢天水西城人也。以涼州別駕守上邽令。

建安十八年，馬超走奔上邽，郡人任養等舉眾迎之。溫止之，不能禁，乃馳還州。超復圍州治所冀城，甚急，州乃遣溫密出，告急於夏侯淵。賊圍數重，溫夜從水中潛出。明日，賊見其跡，遣人追遮之，於顯親界得溫，執還詣超。超解其縛，謂曰：「今成敗可見，足下為孤城請救而執於人手，義何所施，若從吾言，反謂城中『東方無救』，此轉禍為福之計也。不然，今為戮矣。」溫偽許之，超乃載溫詣城下。溫向城大呼曰：「大軍不過三日至，勉之！」城中皆泣，稱萬歲。超怒數之曰：「足下不為命計邪？」溫不應。時超攻城久不下，故徐誘溫，冀其改意。復謂溫曰：「城中故人，有欲與吾同者不？」溫又不應。遂切責之，溫曰：「夫事君有死貳，而卿乃欲令長者出不義之言，吾豈苟生者乎？」超遂殺之。
    
《三國志》云：「閻溫向城大呼，齊解、路之烈焉。」

## 據

*《三國志·魏書·閻溫傳》
龐淯

**龐淯**字**子異**，漢酒泉表氏人也。以涼州從事守破羌長。會武威太守張猛反，殺刺史邯鄲商。猛令曰：「敢有臨商喪，死不赦。」淯聞之，棄官，晝夜奔走，號哭喪所訖，詣猛門，欲因見以殺之。猛知其義士，敕遣不殺，由是以忠烈聞。太守徐捐請為主簿。

郡人黃昂反，圍城。淯棄妻子，夜逾城告急于張掖、敦煌二郡。初，二郡疑，未肯發兵。淯欲伏劍，感其義，遂為興兵。軍未至而郡城邑已陷。淯乃收斂捐喪，送還本郡，行服三年乃還。曹操聞之，辟為掾屬。

文帝踐阼，拜駙馬都尉，遷西海太守，賜爵關內侯。後征拜中散大夫。薨。子龐曾嗣。

## 評
* 《三國志評曰：「龐淯不憚伏劍，而誠感鄰國。」

## 見
*母趙娥，烈女也

## 據

* 《三國志·卷十八·龐淯傳》
曹仁

**魏陳忠侯曹仁**字**子孝**，後漢沛國譙人，曹操從弟也。

會豪傑並起，仁亦陰結少年，得千餘人，周旅淮、泗之間，遂從操為別部司馬，行厲鋒校尉。

操破袁術，仁所斬獲頗多。從征徐州，仁常督騎，為軍前鋒。別攻陶謙將呂由，破之。還與大軍合彭城，大破謙軍。後攻費、華、即墨、開陽，謙遣別將救諸縣，仁以騎擊破之。操征呂布，仁別攻句陽，拔之，生獲布將劉何。操平黃巾，迎天子都許。仁數有功，拜廣陽太守。操器其勇略，不使之郡，以議郎督騎。操征張繡，仁別徇旁縣，虜其男女三千餘人。操軍還，為繡所追，軍不利，士卒喪氣，仁率厲將士甚奮，操壯之，遂破繡。

操與袁紹久相持於官渡，紹遣劉備徇隱強諸縣，多舉眾應之。自許以南，吏民不安，操以為憂。仁曰：「南方以大軍方有目前急，其勢不能相救，劉備以強兵臨之，其背叛固宜也。備新將紹兵，未能得其用，擊之可破也。」操善其言，遂使將騎擊備，破走之。仁盡復收諸叛縣而還。復與史渙等抄紹運車，燒其糧穀。

河北既定，從圍壺關。操令曰：「城拔，皆坑之。」連月不下。仁言於操曰：「圍城必示之活門，所以開其生路也。今公告之必死，將人自為守。且城固而糧多，攻之則士卒傷，守之則引日久。今頓兵堅城之下，以攻必死之虜，非良計也。」操從之，城降。於是錄仁前後功，封**都亭侯**。

從平荊州，以仁行征南將軍，留屯江陵，拒吳將周瑜。瑜將數萬眾來攻，前鋒數千人始至，仁登城望之，乃募得三百人，遣部曲將牛金逆與挑戰。敵多，金眾少，遂為所圍。仁意氣奮怒甚，謂左右：「取馬來！」矯等共援持之，謂仁曰：「賊眾盛，不可當也。假使棄數百人何苦，而將軍以身赴之！」仁不應，遂被甲上馬，將其麾下壯士數十騎出城。去敵百餘步，迫溝。仁還，三軍皆服其勇。操亦壯之，轉封**安平亭侯**。

操討馬超，以仁行安西將軍，督諸將拒潼關。破超渭南，蘇伯、田銀反，以仁行驍騎將軍，都督七軍討銀等，破之。復以仁行征南將軍，假節，屯樊，鎮荊州。侯音以宛叛，略傍縣眾數千人，仁率諸軍攻破音，斬其首，還屯樊。

關羽攻樊，時漢水暴溢，于禁等七軍皆沒，禁降羽。仁人馬數千人守城，城不沒者數板。羽乘船臨城，圍數重，外內斷絕，糧食慾盡，救兵不至。仁激厲將士，示以必死，將士感之皆無二。徐晃救至，水亦稍減，晃從外擊羽，仁得潰圍出，羽退走。

文帝即位，拜仁車騎將軍，都督荊、揚、益州諸軍事，進封**陳侯**，增邑二千，並前三千五百戶。

孫權遣將陳邵據襄陽，詔仁討之。仁與徐晃攻破邵，遂入襄陽，使將軍高遷等徙漢南附化民於漢北，文帝遣使即拜仁大將軍。又詔仁移屯臨穎，遷大司馬，復督諸軍據烏江，還屯合淝，為中洲朱桓敗。

黃初四年薨，諡曰**忠侯**。

## 特徵

仁少好弓馬弋獵。少時不修行檢，及長為將，嚴整奉法令，常置科於左右，案以從事。

## 家屬

*父 熾
*子
**泰，鎮東將軍，假節，轉封**寧陵侯**。
**楷
**範
*弟 純，議郎。

## 評

*《三國志》評曰：「夏侯、曹氏，世為婚姻。故惇、淵、仁、洪、休、尚、真等並以親舊肺腑，貴重於時，左右勳業，咸有效勞。」
*陳矯嘆曰：「將軍真天人也！」

## 據
*《三國志·魏書九·諸夏侯曹傳》
曹休

**魏長平壯侯曹休**字**文烈**，漢沛國譙人，曹操族子也。

天下亂，宗族各散去鄉里。休年十余歲喪父，獨與一客擔喪假葬，攜將老母，渡江至吳。以操舉義兵，易姓名轉至荊州，間行北歸，見操。操謂左右曰：「此吾家千里駒也。」使與曹丕同止，見待如子。常從征伐，使領虎豹騎宿衛。

劉備遣將吳蘭屯下辯。操遣曹洪征之，以休為騎都尉，參洪軍事。操謂休曰：「欲雖參軍，其實帥也。」洪聞此令，亦委事於休。備遣張飛屯固山，欲斷軍後。眾議狐疑，休曰：「賊實斷道者，當伏兵潛行。今乃先張聲勢，此其不能也。宜及其未集，促擊蘭，蘭破則飛自走矣。」洪從之，進兵擊蘭，大破之，飛果走。操拔漢中諸軍還長安，拜休中領軍。

曹丕即王位，為領軍將軍，錄前後功，封**東陽亭侯**。夏侯惇薨，以休為鎮南將軍，假節，都督諸軍事，車駕臨送，上乃下輿執手而別。孫權遣將屯曆陽。休列，擊破之，又別遣兵渡江，燒賊蕪湖營數千家。遷征東將軍，領揚州刺史，進封**安陽鄉侯**。丕征孫權，以休為征東大將軍，假黃鉞，督張遼等及諸州郡二十餘軍，擊權大將呂範等於洞浦，破之。拜揚州牧。

明帝即位，進封**長平侯**。吳將審惪屯皖，休擊破之，斬惪首，敵將韓綜、翟丹等前後率眾詣休降。增邑四百，並前二千五百戶，遷大司馬，都督揚州如故。太和二年，帝為二道征吳，遣司馬懿從漢水下，督休諸軍向尋陽。吳周魴偽降，休深入，戰不利，退還宿石亭。軍夜驚，士卒亂，棄甲兵輜重甚多。休上書謝罪，帝遣屯騎校尉楊暨慰諭，禮賜益隆。休因此癰發背薨，諡曰壯侯。

## 家屬

* 子
** 曹肇，散騎常侍、屯騎校尉。
** 曹纂，列侯，殄吳將軍。

## 評
* 《三國志》評曰：「夏侯、曹氏，世為婚姻。故惇、淵、仁、洪、休、尚、真等並以親舊肺腑，貴重于時，左右勳業，鹹有效勞。」

## 據

* 《三國志·魏書九·諸夏侯曹傳》
曹純

**魏高陵威侯曹純**字**子和**，漢人，曹仁弟也。

初以議郎參司空軍事，督虎豹騎從圍南皮。袁譚出戰，士卒多死。曹操欲緩之，純曰：「今千里蹈敵，進不能克，退必喪威。且縣師深入，難以持久，彼勝而驕，我敗而懼，以懼敵驕，必可克也。」操善其言，遂急攻之，譚敗。純麾下騎斬譚首。

及北征三郡，純部騎獲單于蹋頓。以前後功封高陵亭侯，邑三百戶。

從征荊州，追劉備於長阪，獲其二女、輜重，收其散卒。進降江陵，從還譙。

建安十五年薨。曹丕即位，追諡威侯。

## 家屬

* 曹演，純子。任領軍將軍，平樂鄉侯。

## 據
* 《三國志·魏書九·諸夏侯曹傳》
計學

**計學**，西名**葉科諾密**，本古希臘語。**葉科**，此言家。**諾密**，為聶摩之轉，此言治。言**計**，則其義始於治家。引而申之，為凡料量經紀撙節出納之事，擴而充之，為邦國天下生食為用之經。蓋其訓之所苞至眾，故日本譯之以**經濟**，中國譯之以理財。顧必求吻合，則經濟既嫌太廓，而理財又為過陿，自嚴復作故，乃以計學當之。雖計之為義，不止於地官之所掌，平準之所書，然考往籍，會計、計相、計偕諸語，與常俗國計、家計之稱，似與希臘之聶摩較為有合。

謂計學創於斯密，此阿好者之言也。夫財賦不為專學，其散見於各家之著述者無論已。中國自三代以還，若《大學》、若《周官》，若《管子》、《孟子》，若《史記》之《平準書》、《貨殖列傳》，《漢書》之《食貨志》，桓寬之《鹽鐵論》，降至唐之杜佑，宋之王安石，雖未立本干，循條發葉，不得謂於理財之義無所發明。至於泰西，則希臘、羅馬，代有專家。而斯密氏所親承之師友，若庚智侖，若特嘉爾，若圖華尼，若休蒙大辟，若哈哲孫，若洛克，若孟德斯鳩，若麥庚斯，若柏抵，其言論謦欬，皆散見於斯密《原富》一書。而所標重農之旨，大抵法國自然學會之所演者，凡此皆大彰著者也。獨其擇焉而精，語焉而詳，事必有徵，理無臆設，而文章之妙，喻均智頑。則自有此書，而後世知食貨為專科之學。此所以見推宗匠，而為新學之開山也。

計學於科學為內籀之屬。內籀者，觀化察變，見其會通，立為公例者也。如斯密、理嘉圖、穆勒父子之所論著，皆屬此類。然至近世如耶方斯、馬夏律諸書，則漸入外籀，為微積曲線之可推，而其理乃益密。此二百年來，計學之大進步也。故計學欲窺全豹，於斯密《原富》而外，若穆勒、倭克爾、馬夏律三家之作，皆有以盡此學之源流，而無後時之嘆。

理在目前，而未及其時，雖賢哲有所不見。今如以金為財，二百年以往，泰西兒無人不然。自斯密出，始知其物為百貨之一，如博進之籌，取前民用，無可獨珍。此自今日觀之，若無甚高之論，難明之理者；然使吾輩生於往日，未必不隨俗作見，並為一談也。試觀中國道、咸間，計臣之所論議施行，與今日朝士之言通商，可以悟矣。是故一理既明之後，若揭日月而行。而當長夜漫漫，習非勝是之口，則必知幾之神，曠世之識而後與之，此不獨理財之一事然也。

嚴復曰︰「夫計學者，切而言之，則關於中國之貧富；遠而論之，則繫乎黃種之盛衰。」足見計學於社稷之要耳。

## 據
*嚴復·譯斯氏《計學》例言
曹真

**魏邵陵元侯曹真**字**子丹**，曹操族子也。

操起兵，真父邵募徒眾，為州郡所殺。操哀真少孤，收養與諸子同，使與子丕共止。常獵，為虎所逐。顧射虎，應聲而倒。操壯其鷙勇，使將虎豹騎。討靈丘賊，拔之，封靈壽亭侯。以偏將軍將兵擊劉備別將於辯，破之，拜中堅將軍。從至長安，領中領軍。是時，夏侯淵沒於陽平，操憂之。以真為征蜀護軍，督徐晃等破劉備別將高翔於陽平。操自至漢中，拔出諸軍，使真至武都迎曹洪等還屯陳倉。

丕即王位，以真為鎮西將軍，假節，都督雍、涼州諸軍事。錄前後功，進封東鄉侯。張進等反於酒泉，真遣費耀討破之。斬進等。黃初三年還京都，以真為上軍大將軍，都督中外諸軍事，假節鉞。與夏侯尚等征孫權，擊牛渚屯，破之。轉拜中軍大將軍，加給事中。七年，文帝寢疾，真與陳群、司馬懿等受遺詔輔政。明帝即位，進封邵陵侯，遷大將軍。

諸葛亮圍祁山，南安、天水、安定三郡反應亮。帝遣真督諸軍軍郿，遣張郃擊亮將馬謖，大破之。安定民楊條等略吏民保月支城，真進軍圍之條謂其眾曰：「大將軍自來，吾願早降耳。」遂自縛出，三郡皆平。真以亮懲於祁山，後出必從陳倉。乃使將軍郝昭、王生守陳倉，治其城。明年春，亮果圍陳倉，已有備而不能克。增邑，並前二千九百戶。

四年，朝洛陽，遷大司馬，賜劍履上殿，入朝不趨。真以「蜀連出侵邊境，宜遂伐之，數道併入，可大克也。」帝從其計。真當發西討，帝親臨送。真以八月發長安，從子午道南入。懿溯漢水，當會南鄭。諸軍或從斜谷道，或從武威入。會大霖雨三十餘日，或棧道斷絕，詔真還軍。

真病還洛陽，帝自幸其第省疾。真薨，諡曰元侯。帝追思真功，詔曰：「大司馬蹈履忠節，佐命二祖，內不恃親戚之寵，外不驕白屋之士，可謂能封盈守位，勞謙其德者也。」

## 家屬

*父 曹劭

*弟 曹彬，列侯。

*子 曹爽
*子 曹訓
*子 曹曦
*子 曹則，列侯。
*子 曹彥，列侯。
*子 曹皚，列侯。

## 評
三國志評曰：真每征行，與將士同勞苦，軍賞不足，輒以家財班賜，士卒皆願為用。

## 據
*《三國志》·魏書九·諸夏侯曹傳
曹爽

**魏大將軍曹爽**字**昭伯**，魏大司馬真子也。

少以宗至謹重，明帝在東宮，甚親愛之。及即位，為散騎侍郎，累遷城門校尉，加散騎常侍，轉武衛將軍，寵待有殊。帝寢疾，乃引爽入臥內，拜大將軍，假節鉞，都督中外諸軍事，錄尚書事，與太尉司馬懿并受遺詔輔少主。

明帝崩，太子芳即位，加爽侍中，改封武安侯，邑萬二千戶。賜劍履上殿，入朝不趨，贊拜不名。丁謐畫策，使爽白天子，發詔轉懿為太傅，外以名號尊之，內欲令尚書奏事。先來由己，得制其輕重也。爽弟羲為中領軍，訓武衛將軍，彥散騎常侍，其餘諸弟，皆以列侯侍從，出入禁闥，貴寵莫盛焉。

南陽何晏、鄧颺、李勝，沛國丁謐、東平畢軌咸有聲名，進趣於時，明帝以其浮華，皆抑黜之。及爽秉政，乃復進敘，任為心腹。颺等欲令爽立威名於天下，勸使伐蜀，爽從其言。懿止之不能禁。正始五年，爽乃西至長安，大發率六七萬人，從駱谷入。不勝蜀將姜維，遂引軍還。

初，爽以懿年德並高，恒父事之，不敢專行。及晏等進用，咸共推戴，說爽以權重不宜委之於人。乃以晏、颺、謐為尚書，晏典選舉，軌司隸校尉，勝河南尹，諸事希復由懿。懿遂稱疾避爽。晏等專政，共分割洛陽、野王典農部桑田數百頃，及壞湯沐地以為產業，承勢竊取官物，因緣求欲州郡。

爽飲食車服，擬於乘輿。尚方珍玩，充牣其家。妻妾盈後庭，又私取先帝才人七八人，及將吏、師工、鼓吹、良家子女三十三人，皆以為伎樂。詐作詔書，發才人五十七人送鄴台，使先帝倢伃教習為伎。擅取太樂樂器、武庫禁兵。作窟室，綺疏四周，數與晏等會其中，縱酒作樂。羲深以為大憂，數諫止之。又著書三篇，陳驕淫盈溢之致禍敗，辭旨甚切，不敢斥爽，托戒諸弟以示爽。爽知其為己發也，甚不悅，羲或時以諫喻不納，涕泣而起。懿密為之備。九年冬，李勝出為荊州刺史，往詣懿。懿稱疾困篤，示以羸形。勝不能覺，謂之信然。

正始十年正月，車駕朝高平陵，爽兄弟皆從。懿部勒兵馬，先據武庫，遂出屯洛水浮橋。奏爽曰：「臣昔從遼東還，先帝詔陛下、秦王及臣升御床，把臣臂，深以後事為念。臣言『二祖亦屬臣以後事，此自陛下所見，無所憂苦。萬一有不如意，臣當以死奉明詔。』黃門令董箕等，才人侍疾者，皆所聞知。今大將軍爽背棄顧命，敗亂國典，內則僭擬，外專威權；破壞諸營，盡據禁兵，群官要職，皆置所親；殿中宿衛，歷世舊人皆復斥出，欲置新人以樹私計；根據槃互，縱恣日甚。外既如此，又以黃門張當為都監，專共交關，看察至尊，候伺神器，離間二宮，傷害骨肉。天下洶洶，人懷危懼，陛下但為寄坐，豈得久安！此非先帝詔陛下及臣升御床之本意也。臣雖朽邁，敢忘往言？昔趙高極意，奏氏以滅；呂、霍早斷，漢祚永世。此乃陛下之大鑒，臣受命之時也。太尉臣濟、尚書令臣孚等，皆以爽為有無君之心，兄弟不宜典兵宿衛，奏永甯宮。皇太后令敕臣如奏施行。臣輒敕主者及黃門令罷爽、羲、訓吏兵，以侯就第，不得逗留以稽車駕；敢有稽留，便以軍法從事。臣輒力疾將兵屯洛水浮橋，伺察非常。」爽得懿奏事，不通，迫窘不知所為。大司農沛國桓範聞兵起，不應太后召，矯詔開平昌門，拔取劍戟，略將門候，南奔爽。懿知，曰：「範畫策，爽必不能用範計。」範說爽使車駕幸許昌，招外兵。爽兄弟猶豫未決，範重謂羲曰：「當今白，卿門戶求貧賤復可得乎？且匹夫持質一人，尚欲望活。今卿與天子相隨，令於天下，誰敢不應者？」羲猶不能納。侍中許允、尚書陳泰說爽，使早自歸罪。爽於是遣允、泰詣懿，歸罪請死，乃通懿奏事。遂免爽兄弟，以侯還第。

曹爽、羲、訓、晏、颺、謐、軌、勝、範、當等，皆伏誅，夷三族。

## 評
三國志評曰：爽德薄位尊，沈溺盈溢，此固《伏易》所著，道家所忌也。

## 據
* 《三國志》·魏書九·諸夏侯曹傳
何晏

**何晏**字**平叔**，漢大將軍何進孫也。母尹氏，曹操夫人。晏長於宮省，又尚公主，少以才秀知名。好老莊言，注《老子》。作《道德論》及諸文賦著述凡數十篇。又曾使五石散風行。

晏有才名而急於富貴，趨時附勢，明帝惡其浮華，抑而不用。曹爽素與親善，及輔政，驟加引擢，以為腹心。爽以晏代盧毓為吏部尚書。後爽敗，晏為司馬懿所殺。

## 特徵

*晏美姿儀，面至白；魏明帝疑其傅粉。

## 評

*黃門侍郎傅嘏曰：「何平叔外靜而內躁，銛巧好利，不念務本，吾恐必先惑子兄弟，仁人將遠而朝政廢矣！」
*嘏又曰：「何平叔言遠而情近，好辯而無誠，所謂利口覆邦國之人也。以吾觀此人，將敗家；遠之猶恐禍及，況暱之乎！」
*王奇曰：「若斯人，可與論天人之際矣！」
*《簡文》云：「何平叔巧累於理。」

## 據

*《魏略》
*《世說新語》
*《資治通鑑》
千分比

**千分比**（符號為**‰**，Unicode：U+2030）乃比例、比率、分數等數值表述之法，以一千為分母。例如1‰，即表千分之一，或1/1000或0.001，而82‰，即表千分之八十二，或82/1000或0.082。千分比西文曰***permil***、***per mil***、***permille***或***per mille***，其‰符號源自百分號%，由意大利語*cento*簡作***cto***，其中*t*成斜槓，*c*、*o*各為二圓。

;例：
:1‰ = 10-3 = 1/1000 = 0.001 = 0.1%
:5‰ = 5×10-3 = 5/1000 = 0.005 = 0.5%

## 用
例： 
* 人體酒精濃度測試。
* 海水鹽度。 如「鹽度均值為35‰」。
* 鐵軌之梯度。
* 出生率與死亡率。
* 美國以millage rate（千分比）述物業稅。 
* 台灣股市交易稅。例：股票及表明股票權利之證書或憑證，課徵千分之三（3‰）。

## 參看
* 百分點
* 點子
* 百萬分率（ppm）
滿寵

**魏昌邑景侯滿寵**字**伯寧**，漢山陽昌邑人也，建寧三年生。年十八，為郡督郵。時郡內李朔等各擁部曲，害于平民。寵糾焉，朔等請罪，不復抄略。守高平令。

曹操臨兗州，辟為從事。及為大將軍，辟署西曹屬，為許昌令。故太尉楊彪付獄，寵考訊如法。數日，求見操曰：「楊彪考訊無他辭語。當殺者宜先彰其罪，此人有名海內，若罪不明，必大失民望，竊為明公惜之。」操即日赦之。初，尚書令荀彧、少府孔融聞寵考掠彪，皆怒，及事平，更善寵。時袁紹盛於河朔，而汝南乃紹之本郡，其門生賓客布在諸縣。操憂之，以寵為汝南太守。寵皆平之，得戶二萬，兵二千人，令就田業。

建安十三年，從操征荊州。大軍還，留寵行奮威將軍，屯當陽。孫權數擾東陲，復召寵還汝南大守，賜爵關內侯。

關羽圍襄陽，寵助征南將軍曹仁屯樊城拒之，而左將軍于禁等軍為水所沒。羽急攻樊城，樊城得水，眾皆失色。或謂仁棄城保身，寵曰：「山水速疾，冀其不久。聞羽遣別將已在郟下，自許以南，百姓擾擾，羽所以不敢遂進者，恐吾軍掎其後耳。今若遁去，洪河以南，非復國家有也。君宜待之。」仁曰：「善。」寵乃沉白馬，與軍人盟誓。會徐晃等救至，寵力戰有功，羽遂退。進封**安昌亭侯**。

文帝即王位，遷揚武將軍。破吳於江陵有功，更拜伏波將軍，屯新野。大軍南征，至精湖，寵率諸軍在前，與賊隔水相對。夜半，賊遣十部伏夜來燒，寵掩擊破之，進封**南鄉侯**。黃初三年，假節鉞。五年，拜前將軍。

明帝即尊位，進封**昌邑侯**。太和二年，領豫州刺史。三年春，寵度權必襲西陽而為之備，權聞之而退。秋，使曹休從廬江南人合淝，令寵向夏口。賊斷夾石，要休還路。休戰不利，退走，皆如寵策。是歲休薨，寵代都督揚州諸軍事。四年，拜征東將軍。其冬，孫權揚聲欲至合淝，寵表召兗、豫諸軍。賊尋退還，被詔罷兵。寵以為「今賊大舉而還，非本意也，此必欲偽退以罷吾兵，而倒還乘虛，掩不備也」，表不罷兵。後十余日，權果更來，不克而還。

五年，吳將孫布遣人詣揚州求降。刺史王凌請兵馬迎之，寵以為必詐，不與兵。凌索兵不得，乃單遣一督將步騎七百人往迎之。布夜掩擊，督將迸走，死傷過半。初，寵與凌共事不平，凌支黨毀寵疲老悖謬，故明帝召之。既至，體氣康強，見而遣還。寵屢表求留，詔報曰：「昔廉頗強食，馬援據鞍，今君未老而自謂已老，何與廉、馬之相背邪？其思安邊境，惠此中國。」六年，吳將陸遜向廬江，論者以為宜速赴之。寵曰：「廬江雖小，將勁兵精，守則經時。又賊舍船二百里來，後尾空縣，尚欲誘致。今宜聽其遂進，但恐走不可及耳。」整軍趨楊宜口。賊聞大兵東下，即夜遁。

青龍元年，權自出，欲圍新城，以其遠水，積二十日不敢下船。寵乃潛遣步騎六千，伏城隱處以待之。權果上岸耀兵，寵伏軍卒起擊之，斬首數百，或有赴水死者。二年，權自將號十萬，至合淝、新城。寵馳往赴，募壯士數十人，折松為炬，灌以麻油，從上風放火，燒賊攻具，射殺權侄泰。

景初二年，以寵年老征還，遷太尉。寵不治產業，家無餘財。詔曰：「君典兵在外，專心憂公，有行父、祭遵之風。賜田十頃，穀五百斛，錢二十萬，以明清忠儉約之節焉。」寵前後增邑，凡九千六百戶。

正始三年薨，諡曰**景侯**。子偉，孫長武、奮皆有名當世。寵女乃司馬昭弟榦之妃也。

## 評

*《三國志》評曰：「滿寵立志剛毅，勇而有謀。」

## 據

*《三國志·魏書二十六·滿田牽郭傳》
國

**國**，**邦**也，民之所聚也。雙稱**國家**、**邦國**。
## 釋名
邦之言封也。封建之土曰邦。國，都也，城𩫏之所在曰國。邦之所居曰國，國外謂郊，謂野。諸侯治郊野，郊野亦稱國焉。又諸侯力政，不統於王，邦、國遂互訓。又，注：大曰邦，小曰國。
## 今日之國
今謂國者，須有百姓、疆土、政府、邦交之力。
## 據


分類:政治
魏燕王宇

**魏燕王宇**，字**彭祖**，曹操子也，環夫人所生。娶張魯女。子曹奐。

## 生平
建安十六年，封都鄉侯。

二十二年，改封魯陽侯。

黃初二年，進爵為公。三年，為下邳王。五年，改封單父縣。太和六年，改封燕王。明帝少與宇同止，常愛異之。及即位，寵賜與諸王殊。青龍三年，征入朝。景初元年，還鄴。二年夏，復征詣京都。冬十二月，明帝疾篤，拜宇為大將軍，屬以後事。受署四日，宇深固讓；帝意亦變，遂免宇官。三年夏，還鄴。景初、正元、景元中，累增邑，並前五千五百戶。

## 家屬

#### 父
魏武帝曹操
#### 母
環夫人

#### 子
*常道鄉公曹奐，后入繼大宗。

## 評
三國志評曰：魏氏王公，既徒有國土之名，而無社稷之實，又禁防壅隔，同於囹圄；位號靡定，大小歲易；骨肉之思乖，《常棣》之義廢。為法之弊，一至於此乎!

## 據
*《三國志》·魏書·武文世王公傳
魏沛穆王

**魏沛穆王**諱林，乃魏武帝曹操之子。

建安十六年封饒陽侯。二十二年，徙封譙。黃初二年，進爵為公。三年，為譙王。五年，改封譙縣。七年，徙封鄄城。太和六年，改封沛。景初，正元、景元中，累增邑，並前四千七百戶。

## 家屬

#### 父
魏武帝曹操
#### 母
杜夫人

#### 子
*曹緯

## 評
三國志評曰：魏氏王公，既徒有國土之名，而無社稷之實，又禁防壅隔，同於囹圄；位號靡定，大小歲易；骨肉之思乖，《常棣》之義廢。為法之弊，一至於此乎!

## 據